Návrh NARIADENIE RADY (EÚ) č. …/2010 o reštriktívnych opatreniach voči Iránu, ktorým sa zrušuje nariadenie (ES) č. 423/2007 /* COM/2010/0459 final - NLE 2010/0240 */





[pic] | EURÓPSKA KOMISIA | Brusel, 31.8.2010 KOM(2010) 459 v konečnom znení 2010/0240 (NLE) Návrh NARIADENIE RADY (EÚ) č. …/2010 o reštriktívnych opatreniach voči Iránu, ktorým sa zrušuje nariadenie (ES) č. 423/2007 (predložený spoločne Komisiou a vysokou predstaviteľkou EÚ pre zahraničné veci a bezpečnostnú politiku) DÔVODOVÁ SPRÁVA 1. Rada 26. júla 2010 schválila rozhodnutie 2010/413/SZBP, ktorým sa potvrdzujú reštriktívne opatrenia prijaté od roku 2007 a stanovujú ďalšie reštriktívne opatrenia voči Iránu na dosiahnutie súladu s rezolúciou Bezpečnostnej rady OSN č. 1929 (2010), ako aj sprievodné opatrenia požadované Európskou radou vo vyhlásení zo 17. júna 2010. 2. Medzi tieto reštriktívne opatrenia patria predovšetkým ďalšie obmedzenia obchodovania s tovarom, technológiami a vybavením s dvojakým použitím, ktoré by sa mohli použiť na vnútornú represiu, obmedzenia obchodovania s kľúčovými zariadeniami pre iránsky ropný a plynárenský priemysel a obmedzenia investovania do iránskeho ropného a plynárenského priemyslu, obmedzenia investovania Iránu do ťažby uránu a do jadrového priemyslu, obmedzenia prevodov finančných prostriedkov do Iránu a z Iránu, obmedzenia týkajúce sa iránskeho bankového sektoru, obmedzenia prístupu Iránu na poistné trhy a na trhy s dlhopismi v EÚ a obmedzenia poskytovania určitých služieb pre iránske lode a pre nákladné lietadlá. 3. Rada okrem toho stanovila, že zmrazeniu finančných prostriedkov a hospodárskych zdrojov majú podliehať ďalšie kategórie osôb, a stanovila niektoré ďalšie technické zmeny a doplnenia existujúcich opatrení. 4. Reštriktívne opatrenia týkajúce sa tovaru s dvojakým použitím by sa mali rozšíriť tak, aby sa vzťahovali na všetok tovar a technológie uvedené v prílohe I k nariadeniu (ES) č. 428/2009 s výnimkou určitých položiek v kategórii 5. Tovar a technológia v kategórii 5, ktoré v súčasnosti podliehajú zákazu, by však mali podliehať zákazu aj naďalej. Vhodné je uložiť zákaz aj na určité druhy tovaru a technológií, ktoré v predchádzajúcom období podliehali vývoznému povoleniu podľa článku 3 nariadenia 423/2007. 5. V záujme zabezpečenia účinného uplatňovania reštriktívnych opatrení zo strany hospodárskych subjektov a colnej správy by sa mal poskytnúť zoznam kľúčových druhov tovaru a technológií v ropnom a plynárenskom odvetví. Ako samostatný dokument sa predloží doplňujúci návrh zoznamu kľúčových zariadení a technológií pre ropné a plynárenské odvetvie uvedených v článku 8 navrhovaného nariadenia. 6. Na určité kľúčové činnosti, ako sú prepravné služby, by sa mali vzťahovať obmedzenia investícií v ropnom a plynárenskom odvetví, aby sa dosiahla efektívnosť, pričom z rovnakého dôvodu by sa mali obmedzenia uplatňovať aj na spoločné podniky a na ďalšie formy združení a spolupráce v ropnom a plynárenskom odvetví. 7. Účinné obmedzenia iránskych investícií v Európskej únii predpokladajú prijatie opatrení, na základe ktorých sa fyzickým alebo právnickým osobám, subjektom a orgánom podliehajúcim jurisdikcii Únie zakáže takéto investície umožniť alebo povoliť 8. Preto je potrebné zmeniť a doplniť nariadenie (ES) č. 423/2007 z 19. apríla 2007 o reštriktívnych opatreniach voči Iránu. Komisia a vysoká predstaviteľka EÚ pre zahraničné veci a bezpečnostnú politiku v záujme jasnosti navrhujú nahradiť uvedené nariadenie novým, konsolidovaným nariadením. 9. 2010/0240 (NLE) Návrh NARIADENIE RADY (EÚ) č. …/2010 o reštriktívnych opatreniach voči Iránu, ktorým sa zrušuje nariadenie (ES) č. 423/2007 RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 215, so zreteľom na rozhodnutie Rady 2010/413/SZBP z 26. júla 2010 o reštriktívnych opatreniach voči Iránu a o zrušení spoločnej pozície 2007/140/SZBP[1], so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Komisie, keďže: 10. Rada 26. júla 2010 schválila rozhodnutie 2010/413/SZBP, ktorým sa potvrdzujú reštriktívne opatrenia prijaté od roku 2007 a stanovujú ďalšie reštriktívne opatrenia voči Iránskej islamskej republike (ďalej len Irán) na dosiahnutie súladu s rezolúciou Bezpečnostnej rady OSN 1929 (2010), ako aj sprievodné opatrenia požadované Európskou radou vo vyhlásení zo 17. júna 2010. 11. Medzi tieto reštriktívne opatrenia patria predovšetkým ďalšie obmedzenia obchodovania s tovarom a technológiami s dvojakým použitím, ako aj s vybavením, ktoré by sa mohlo použiť na vnútornú represiu, obmedzenia obchodovania s kľúčovými zariadeniami a technológiami pre iránsky ropný a plynárenský priemysel a obmedzenia investovania do iránskeho ropného a plynárenského priemyslu, obmedzenia investovania Iránu do ťažby uránu a do jadrového priemyslu, obmedzenia prevodov finančných prostriedkov do Iránu a z Iránu, obmedzenia týkajúce sa iránskeho bankového sektoru, obmedzenia prístupu Iránu na poistné trhy a na trhy s dlhopismi v EÚ a obmedzenia poskytovania určitých služieb pre iránske lode a pre nákladné lietadlá. 12. Rada okrem toho stanovila, že zmrazeniu finančných prostriedkov a hospodárskych zdrojov majú podliehať ďalšie kategórie osôb, a stanovila niektoré ďalšie technické zmeny a doplnenia existujúcich opatrení. 13. Povinnosť zmraziť hospodárske zdroje označených subjektov spoločnosti Islamic Republic of Iran Shipping Lines (IRISL) si nevyžaduje zabavenie ani zadržanie plavidiel, ktoré tieto subjekty vlastnia, ani nákladu prepravovaného týmito plavidlami, pokiaľ tento náklad patrí tretím stranám, a nevyžaduje si to ani zadržanie členov posádky, ktorých zamestnávajú, 14. Tieto opatrenia patria do rozsahu pôsobnosti Zmluvy o fungovaní Európskej únie, a preto sú na ich vykonanie v prípade Únie potrebné právne predpisy Únie, najmä ak sa má zaručiť ich jednotné uplatňovanie hospodárskymi subjektmi vo všetkých členských štátoch. 15. Nariadenie (ES) č. 423/2007 z 19. apríla 2007 o reštriktívnych opatreniach voči Iránu[2], v znení zmien a doplnení, ustanovuje reštriktívne opatrenia, ktoré Únia prijala popri opatreniach stanovených v spoločnej pozícii 2007/140/SZBP, v znení zmien a doplnení[3]. V záujme jasnosti by malo byť nariadenie (ES) č. 423/2007 zrušené v celom rozsahu a nahradené týmto nariadením. 16. Revidované reštriktívne opatrenia týkajúce sa tovaru s dvojakým použitím by sa mali vzťahovať na všetok tovar a technológie uvedené v prílohe I k nariadeniu (ES) č. 428/2009 s výnimkou určitých položiek v kategórii 5. Položky v kategórii 5, ktoré sa týkajú jadrových a raketových technológií a v súčasnosti podliehajú zákazu, by však mali podliehať zákazu aj naďalej. Navyše je vhodné uložiť zákaz aj na určité druhy tovaru a technológií, ktoré v predchádzajúcom období podliehali vývoznému povoleniu podľa článku 3 nariadenia 423/2007. 17. V záujme zabezpečenia účinného uplatňovania reštriktívnych opatrení zo strany hospodárskych subjektov a colnej správy by sa mal poskytnúť zoznam kľúčových druhov tovaru a technológií v ropnom a plynárenskom odvetví. 18. Na určité kľúčové činnosti, ako sú prepravné služby, by sa mali vzťahovať obmedzenia investícií v ropnom a plynárenskom odvetví, aby sa dosiahla efektívnosť, pričom z rovnakého dôvodu by sa mali obmedzenia uplatňovať aj na spoločné podniky a na ďalšie formy združení a spolupráce v ropnom a plynárenskom odvetví. 19. Účinné obmedzenia iránskych investícií v Európskej únii predpokladajú prijatie opatrení, na základe ktorých sa fyzickým alebo právnickým osobám, subjektom a orgánom podliehajúcim jurisdikcii Únie zakáže takéto investície umožniť alebo povoliť 20. V záujme zabezpečenia súladu so smernicou Európskeho parlamentu a Rady 2005/60/ES z 26. októbra 2005 o predchádzaní využívania finančného systému na účely prania špinavých peňazí a financovania terorizmu[4], toto nariadenie používa rovnaké definície pre pojmy „finančná inštitúcia“ a „úverová inštitúcia“ ako uvedená smernica. 21. Toto nariadenie rešpektuje základné práva a dodržiava zásady uznané najmä Chartou základných práv Európskej únie, predovšetkým právo na účinný prostriedok nápravy a spravodlivý proces, vlastnícke právo a právo na ochranu osobných údajov. Toto nariadenie by sa malo uplatňovať v súlade s týmito právami a zásadami. 22. Rozhodnutie 2010/413/SZBP stanovuje postup preskúmania, ktorý sa má dodržiavať, keď sa fyzická alebo právnická osoba, subjekt alebo orgán zahrnie do prílohy I alebo do prílohy II k uvedenému rozhodnutiu. Postupy zaraďovania do zoznamu na účely zmrazenia finančných prostriedkov a hospodárskych zdrojov podľa tohto nariadenia by sa nemali prekrývať s postupmi podľa uvedeného rozhodnutia. 23. Na účely uplatnenia tohto nariadenia a v záujme zabezpečenia najvyššej právnej istoty v rámci Únie by sa mali zverejniť mená a ďalšie relevantné údaje týkajúce sa fyzických a právnických osôb, subjektov a orgánov, ktorých finančné prostriedky a hospodárske zdroje musia byť zmrazené v súlade s týmto nariadením. Pri akomkoľvek spracovávaní osobných údajov fyzických osôb na základe tohto nariadenia by sa malo dodržiavať nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov[5] a smernica Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov[6]. 24. Toto nariadenie by malo nadobudnúť účinnosť dňom jeho uverejnenia, aby sa zaručila účinnosť opatrení, ktoré ustanovuje, PRIJALA TOTO NARIADENIE: Kapitola I Vymedzenie pojmov Článok 1 Na účely tohto nariadenia sa uplatňujú tieto vymedzenia pojmov: a) „pobočka“ finančnej alebo úverovej inštitúcie je miesto podnikania, ktoré tvorí právne závislú súčasť finančnej alebo úverovej inštitúcie a ktoré priamo vykonáva všetky alebo niektoré transakcie, ktoré sú charakteristické pre podnikanie finančných alebo úverových inštitúcií; b) f) „sprostredkovateľské služby“ sú činnosti osôb, subjektov a partnerstiev, ktoré konajú ako sprostredkovatelia pri kúpe, predaji alebo organizácii prevodu tovaru a technológií alebo prerokovávajú alebo organizujú transakcie, ktorých súčasťou je prevod tovaru alebo technológií; c) „zmluva alebo transakcia“ je každá transakcia v akejkoľvek forme a podľa akéhokoľvek uplatniteľného práva, bez ohľadu na to, či pozostáva z jednej, alebo viacerých zmlúv alebo podobných záväzkov uzatvorených medzi rovnakými alebo rôznymi stranami; na tento účel pojem „zmluva“ zahŕňa záruku alebo zabezpečenie najmä finančnej povahy, a úver, právne nezávislý alebo závislý, a akékoľvek súvisiace ustanovenie vznikajúce na základe transakcie alebo v súvislosti s ňou; d) „úverová inštitúcia“ je úverová inštitúcia v zmysle článku 4 ods. 1 smernice Európskeho parlamentu a Rady 2006/48/ES zo 14. júna 2006 o začatí a vykonávaní činností úverových inštitúcií[7], vrátane jej pobočiek na území aj mimo územia Únie; e) „colné územie Únie“ znamená územie v zmysle vymedzenia pojmov uvedeného v článku 3 nariadenia Európskeho parlamentu a Rady (ES) č. 450/2008 z 23. apríla 2008, ktorým sa ustanovuje Colný kódex Spoločenstva[8]. f) „hospodárske zdroje“ sú aktíva každého druhu, hmotné aj nehmotné, hnuteľné aj nehnuteľné, ktoré nie sú finančnými prostriedkami, ale možno ich použiť na získanie finančných prostriedkov, tovaru alebo služieb; g) „prieskum ropy a zemného plynu“ zahŕňa vyhľadávanie ložísk ropy a zemného plynu, ako aj geologické služby; h) „finančná inštitúcia“ je i) podnik iný ako úverová inštitúcia, ktorý vykonáva jednu alebo viacero operácií uvedených v bodoch 2 až 12 a v bodoch 14 a 15 prílohy I k smernici 2006/48/ES vrátane činností zmenární; ii) poisťovňa, riadne oprávnená v súlade so smernicou Európskeho parlamentu a Rady 2002/83/ES z 5. novembra 2002 o životnom poistení[9], pokiaľ vykonáva činnosti, na ktoré sa vzťahuje táto smernica; iii) investičná spoločnosť v zmysle článku 4 ods. 1 bodu 1 smernice Európskeho parlamentu a Rady 2004/39/ES z 21. apríla 2004 o trhoch s finančnými nástrojmi[10]; iv) podnik kolektívneho investovania, ktorý obchoduje so svojimi podielovými listami alebo akciami; v) sprostredkovateľ poistenia, ako je vymedzený v článku 2 ods. 5 smernice Európskeho parlamentu a Rady 2002/92/ES z 9. decembra 2002 o sprostredkovaní poistenia[11], s výnimkou sprostredkovateľov uvedených v článku 2 ods. 7 uvedenej smernice, ak konajú s ohľadom na životné poistenie a ostatné investičné služby; a jeho pobočky na území alebo mimo územia Únie. i) „zmrazenie hospodárskych zdrojov“ je zabránenie využívaniu hospodárskych zdrojov na účely získania finančných prostriedkov, tovaru alebo služieb akýmkoľvek spôsobom, ktorý zahŕňa okrem iného ich predaj, prenájom alebo založenie; g) „zmrazenie finančných prostriedkov“ je zabránenie akémukoľvek pohybu, prevodu, úprave, použitiu a prístupu k finančným prostriedkom alebo manipulácii s nimi, ktoré by mali za následok akúkoľvek zmenu ich objemu, výšky, umiestnenia, vlastníctva, držby, charakteru, miesta určenia, alebo inú zmenu, ktorá by umožnila použitie finančných prostriedkov, vrátane spravovania portfólií; k) „finančné prostriedky“ sú finančné aktíva a výhody každého druhu, ktoré zahŕňajú, nie však výlučne: i) hotovosť, šeky, peňažné pohľadávky, zmenky, peňažné poukážky a iné platobné nástroje; ii) vklady vo finančných inštitúciách alebo iných subjektoch, zostatky na účtoch, pohľadávky a dlhopisy; iii) verejne alebo súkromne obchodovateľné cenné papiere a dlhové nástroje, vrátane akcií a majetkových podielov, certifikátov zastupujúcich cenné papiere, dlhopisov, zmeniek, záruk, obligácií bez záruky a zmlúv o finančných derivátoch; iv) úroky, dividendy alebo ďalšie príjmy z aktív alebo z hodnoty akumulovanej alebo vytváranej aktívami; v) úvery, práva na započítanie pohľadávok, záruky, záruky plnenia zmluvy alebo iné finančné záväzky; vi) akreditívy, nákladné listy, kúpne zmluvy; a vii) dokumenty preukazujúce podiel na finančných prostriedkoch alebo finančných zdrojoch; l) „tovar“ zahŕňa položky, materiál a vybavenie; m) „poistenie“ znamená záväzok, na základe ktorého je jedna osoba povinná alebo viac osôb povinných poskytnúť za úhradu inej osobe alebo osobám v prípade vzniku poistnej udalosti náhradu škody alebo iné poistné plnenie, ako sa ustanovuje v záväzku n) pojem „investície“ znamená: i) nadobúdanie alebo rozširovanie účasti v podnikoch vrátane úplného nadobúdania týchto podnikov alebo nadobúdania akcií a cenných papierov s účasťou na zisku; ii) finančné pôžičky alebo úvery; iii) dohodu s inou fyzickou alebo právnickou osobou, subjektom alebo orgánom, ktoré sa zaviažu nadobudnúť alebo rozšíriť účasť v podniku vo vlastnom mene na náklady druhej strany dohody a vykonávať svoje vlastnícke práva na základe pokynov druhej strany dohody; o) pojem „iránske lietadlo“ znamená: i) lietadlo zaregistrované v Iráne; ii) lietadlo nezaregistrované v Iráne, ktoré je v úplnom alebo čiastočnom vlastníctve jedného alebo viacerých štátnych príslušníkov Iránu alebo jednej alebo viacerých právnických osôb, subjektov alebo orgánov, ktoré sú založené alebo zaregistrované podľa iránskeho práva; iii) každé iné lietadlo, ktoré je vzaté na lízing alebo inak prenajaté jedným alebo viacerými štátnymi príslušníkmi Iránu alebo jednou alebo viacerými právnickými osobami, subjektmi alebo orgánmi, ktoré sú založené alebo zaregistrované podľa iránskeho práva; p) pojem „iránsky podnik“ znamená: i) každú právnickú osobu, subjekt alebo orgán, ktoré sú založené alebo inak zaregistrované podľa iránskeho práva; ii) každú inú právnickú osobu, subjekt alebo orgán, vrátane podnikov alebo združení, ktoré nie sú zapísané v obchodnom registri, ktoré majú hlavné miesto podnikania alebo ústredný správny orgán v Iráne; iii) každú právnickú osobu, subjekt alebo orgán, ktoré nie sú založené ani zaregistrované podľa iránskeho práva a sú v úplnom alebo čiastočnom vlastníctve jedného alebo viacerých štátnych príslušníkov Iránu alebo jednej alebo viacerých právnických osôb, subjektov alebo orgánov, ktoré sú založené alebo zaregistrované podľa iránskeho práva; q) pojem „iránske plavidlo“ znamená: i) plavidlo plaviace sa pod vlajkou Iránu; ii) plavidlo plaviace sa pod inou vlajkou, ktoré je v úplnom alebo čiastočnom vlastníctve jedného alebo viacerých štátnych príslušníkov Iránu alebo jednej alebo viacerých právnických osôb, subjektov alebo orgánov, ktoré sú založené alebo zaregistrované podľa iránskeho práva; iii) každé iné plavidlo, ktoré je prenajaté na chartrovú plavbu alebo iným spôsobom prenajaté jedným alebo viacerými štátnymi príslušníkmi Iránu alebo jednou alebo viacerými právnickými osobami, subjektmi alebo orgánmi, ktoré sú založené alebo zaregistrované podľa iránskeho práva; r) „osoba, subjekt alebo orgán v Iráne“ znamená: i) štát Irán alebo akýkoľvek jeho orgán verejnej správy; ii) každú fyzickú osobu v Iráne alebo s bydliskom v Iráne; iii) každú právnickú osobu, subjekt alebo orgán, ktoré majú sídlo v Iráne; iv) každú právnickú osobu, subjekt alebo orgán, ktoré sú priamo alebo nepriamo kontrolované jednou alebo viacerými z uvedených osôb alebo orgánov; s) „ťažba ropy a zemného plynu“ zahŕňa prepravu ropy a zemného plynu; t) „rafinácia“ je spracovanie, úprava alebo príprava uhľovodíkov na trh; u) „zaistenie“ znamená činnosť spočívajúcu v prijatí rizík postúpených poisťovňou alebo inou zaisťovňou, alebo v prípade združenia upisovateľov, známeho ako Lloyd’s, činnosť spočívajúca v prijatí rizík, postúpených akýmkoľvek členom Lloyd’s poisťovňou alebo zaisťovňou inou ako združenie upisovateľov, známe ako Lloyd’s; v) „výbor pre sankcie“ je výbor Bezpečnostnej rady Organizácie Spojených národov zriadený podľa odseku 18 rezolúcie BR OSN č. 1737 (2006); w) „technická pomoc“ je akákoľvek technická podpora pri opravách, vývoji, výrobe, montáži, testovaní, údržbe alebo akýchkoľvek iných technických službách a môže mať napr. podobu inštruktáže, poradenstva, odborného vzdelávania, odovzdávania pracovných poznatkov alebo zručností alebo poradenských služieb; vrátane pomoci v slovnej podobe; x) „technológie“ zahŕňajú softvér; y) „územie Únie“ je územie členských štátov, na ktoré sa vzťahuje zmluva podľa podmienok v nej stanovených, vrátane ich vzdušného priestoru. z) „prevod finančných prostriedkov“ je každá operácia vykonaná v mene príkazcu elektronickými prostriedkami prostredníctvom poskytovateľa platobných služieb, ktorej cieľom je sprístupniť príjemcovi finančné prostriedky u poskytovateľa platobných služieb bez ohľadu na to, či je príkazca, alebo príjemca tá istá osoba Pojmy príkazca, príjemca a poskytovateľ platobných služieb majú rovnaký význam ako v nariadení Európskeho Parlamentu a Rady (ES) č. 1781/2006 z 15. novembra 2006 o údajoch o príkazcovi, ktoré sprevádzajú prevody finančných prostriedkov;[12]; Kapitola II Obmedzenia vývozu a dovozu Článok 2 1. Zakazuje sa: a) priamo alebo nepriamo predávať, dodávať, prevádzať alebo vyvážať tovar a technológie uvedené v prílohách I a II, bez ohľadu na to, či majú alebo nemajú pôvod v Únii, a to akejkoľvek fyzickej alebo právnickej osobe, subjektu alebo orgánu v Iráne alebo na použitie v Iráne, alebo iránskemu podniku; b) priamo alebo nepriamo predávať, dodávať, prevádzať alebo vyvážať vybavenie uvedené v prílohe III, ktoré by sa mohlo použiť na vnútornú represiu, bez ohľadu na to, či má alebo nemá pôvod v Únii, a to akejkoľvek fyzickej alebo právnickej osobe, subjektu alebo orgánu v Iráne alebo na použitie v Iráne; c) zúčastňovať sa vedome a úmyselne na činnostiach, ktorých predmetom alebo dôsledkom je obchádzanie zákazu uvedeného v písmene a) alebo b). 2. Príloha I zahŕňa tovar a technológie, vrátane softvéru, ktoré sú položkami alebo technológiami s dvojakým použitím v zmysle vymedzenia pojmov uvedeného v nariadení (ES) č. 428/2009 z 5. mája 2009, ktorým sa stanovuje režim Spoločenstva na kontrolu vývozov, prepravy, sprostredkovania a tranzitu položiek s dvojakým použitím[13], s výnimkou tovaru a technológií uvedených v kategórii 5 prílohy I k uvedenému nariadeniu, ktoré nie sú uvedené na zoznamoch Skupiny jadrových dodávateľov a Režimu kontroly raketových technológií. 3. Príloha II zahŕňa iný tovar a technológie, ktoré by sa mohli využiť pri činnostiach Iránu súvisiacich s obohacovaním a prepracovaním uránu alebo s ťažkou vodou, pri vývoji nosičov jadrových zbraní alebo pri činnostiach súvisiacich s inými oblasťami, v súvislosti s ktorými Medzinárodná agentúra pre atómovú energiu (MAAE) vyjadrila obavy alebo ktoré označila za nedoriešené, vrátane tých, ktoré určila Bezpečnostná rada OSN alebo výbor pre sankcie. 4. Prílohy I a II nezahŕňajú tovar a technológie uvedené na Spoločnom zozname vojenského materiálu Európskej únie[14]. Článok 3 1. Na priamy alebo nepriamy predaj, dodávku, prevod alebo vývoz tovaru a technológií uvedených v prílohe IV bez ohľadu na to, či majú alebo nemajú pôvod v Únii, akejkoľvek fyzickej alebo právnickej osobe, subjektu alebo orgánu v Iráne alebo na použitie v Iráne, alebo iránskemu podniku, sa vopred vyžaduje povolenie. 2. Na všetky vývozy, pre ktoré sa podľa tohto článku vyžaduje povolenie, vydajú takéto povolenie príslušné orgány členského štátu, v ktorom je vývozca usadený, a takéto povolenie bude v súlade s podrobnými pravidlami stanovenými v článku 11 nariadenia (ES) č. 428/2009, ktorým sa stanovuje režim Spoločenstva na kontrolu vývozov, prepravy, sprostredkovania a tranzitu položiek s dvojakým použitím. Povolenia sú platné v celej Únii. 3. Príloha IV zahŕňa tovar a technológie okrem tovaru a technológií uvedených v prílohách I a II, ktoré by sa mohli využiť pri činnostiach súvisiacich s obohacovaním a prepracovaním uránu alebo s ťažkou vodou, pri vývoji nosičov jadrových zbraní alebo pri činnostiach súvisiacich s inými oblasťami, v súvislosti s ktorými MAAE vyjadrila obavy alebo ktoré označila za nedoriešené. 4. Vývozcovia poskytnú príslušným orgánom všetky relevantné informácie, ktoré sa od nich vyžadujú, ak žiadajú o vývozné povolenie. 5. Príslušné orgány členských štátov, ktoré sú uvedené na internetových stránkach v prílohe V, neudelia povolenie na predaj, dodávku, prevod ani vývoz tovaru alebo technológií uvedených v prílohe IV, ak dospejú k záveru, že tento predaj, dodávka, prevod alebo vývoz by prispeli k jednej z týchto činností: a) k činnostiam Iránu súvisiacim s obohacovaním a prepracovaním uránu alebo s ťažkou vodou; b) k vývoju nosičov jadrových zbraní Iránom; c) k činnostiam Iránu týkajúcim sa iných oblastí, v súvislosti s ktorými MAAE vyjadrila obavy alebo ktoré označila za nedoriešené; alebo d) k prieskumu ropy a zemného plynu, k ťažbe ropy a zemného plynu, k rafinácii alebo skvapalňovaniu zemného plynu iránskym podnikom. 6. Za podmienok uvedených v odseku 5 môžu príslušné orgány členských štátov, ktoré sú uvedené na internetových stránkach v prílohe V, zrušiť, pozastaviť, zmeniť alebo odvolať vývozné povolenie, ktoré udelili. 7. Ak odmietnu povolenie udeliť alebo ho zrušia, pozastavia, zásadne obmedzia alebo odvolajú v súlade s odsekom 5, členské štáty to oznámia ostatným členským štátom a Komisii a poskytnú im relevantné informácie, pričom sa dodržia ustanovenia o dôvernosti takýchto informácií uvedené v nariadení Rady (ES) č. 515/97 z 13. marca 1997 o vzájomnej pomoci medzi správnymi orgánmi členských štátov a o spolupráci medzi správnymi orgánmi členských štátov a Komisiou pri zabezpečovaní riadneho uplatňovania predpisov o colných a poľnohospodárskych záležitostiach[15]. 8. Predtým, ako členský štát udelí povolenie, ktoré v súlade s odsekom 5 odmietol udeliť iný členský štát, pre v podstate rovnakú transakciu, pričom toto odmietnutie naďalej platí, poradí sa najskôr s členským štátom alebo štátmi, ktoré toto povolenie odmietli udeliť v súlade s odsekmi 6 a 7. Ak sa po tejto porade dotknutý členský štát rozhodne povolenie udeliť, oznámi to ostatným členským štátom a Komisii, pričom im poskytne všetky relevantné informácie na odôvodnenie svojho rozhodnutia. Článok 4 Zakazuje sa nákup, dovoz alebo preprava tovaru a technológií uvedených v prílohách I, II a III z Iránu bez ohľadu na to, či príslušná položka má alebo nemá pôvod v Iráne. Článok 5 1. Zakazuje sa: a) priamo alebo nepriamo poskytovať technickú pomoc v súvislosti s tovarom a technológiami uvedenými na Spoločnom zozname vojenského materiálu Európskej únie alebo v súvislosti so získavaním, výrobou, údržbou a používaním tovaru uvedeného na tomto zozname, akejkoľvek fyzickej alebo právnickej osobe, subjektu alebo orgánu v Iráne alebo na použitie v Iráne; b) priamo alebo nepriamo poskytovať technickú pomoc alebo sprostredkovateľské služby v súvislosti s tovarom a technológiami uvedenými v prílohách I a II alebo v súvislosti so získavaním, výrobou, údržbou a používaním tovaru uvedeného v prílohách I a II, akejkoľvek fyzickej alebo právnickej osobe, subjektu alebo orgánu v Iráne alebo na použitie v Iráne; c) priamo alebo nepriamo poskytovať technickú pomoc alebo sprostredkovateľské služby v súvislosti s vybavením uvedeným v prílohe III, ktoré by sa mohlo použiť na vnútornú represiu, a to akejkoľvek fyzickej alebo právnickej osobe, subjektu alebo orgánu v Iráne alebo na použitie v Iráne; d) priamo alebo nepriamo poskytovať financovanie alebo finančnú pomoc v súvislosti s tovarom a technológiami uvedenými v Spoločnom zozname vojenského materiálu Európskej únie alebo v prílohách I, II a III, najmä granty, pôžičky a poistenie vývozného úveru na akýkoľvek predaj, dodanie, presun alebo vývoz týchto položiek, alebo na akékoľvek poskytnutie súvisiacej technickej pomoci akejkoľvek fyzickej alebo právnickej osobe, subjektu alebo orgánu v Iráne alebo na použitie v Iráne; e) zúčastňovať sa vedome a úmyselne na činnostiach, ktorých predmetom alebo dôsledkom je obchádzanie zákazov uvedených v písmenách a) až d). 2. Povoleniu vydanému príslušným orgánom dotknutého členského štátu podlieha poskytovanie týchto druhov pomoci: a) technickej pomoci alebo sprostredkovateľských služieb v súvislosti s tovarom a technológiami uvedenými v prílohe IV a pri získavaní, výrobe, údržbe a používaní týchto položiek, priamo alebo nepriamo, akejkoľvek osobe, subjektu alebo orgánu v Iráne alebo na použitie v Iráne; b) financovania alebo finančnej pomoci v súvislosti s tovarom a technológiami uvedenými v prílohe IV, a to najmä grantov, pôžičiek a poistenia vývozného úveru, na akýkoľvek predaj, dodávku, prevod alebo vývoz týchto položiek alebo na súvisiacu technickú pomoc, priamo alebo nepriamo, akejkoľvek osobe, subjektu alebo orgánu v Iráne alebo na použitie v Iráne. 3. Príslušné orgány členských štátov, ktoré sú uvedené na internetových stránkach v prílohe V, neudelia povolenie na transakcie uvedené v odseku 2, ak dospejú k záveru, že by prispeli k jednej z týchto činností: a) k činnostiam Iránu súvisiacim s obohacovaním a prepracovaním uránu alebo s ťažkou vodou; b) k vývoju nosičov jadrových zbraní Iránom; c) k činnostiam Iránu týkajúcim sa iných oblastí, v súvislosti s ktorými MAAE vyjadrila obavy alebo ktoré označila za nedoriešené; alebo d) k prieskumu ropy a zemného plynu, k ťažbe ropy a zemného plynu, k rafinácii alebo skvapalňovaniu zemného plynu iránskym podnikom. Článok 6 Článok 2 ods. 1 písm. a) sa neuplatňuje na tovar patriaci do časti B prílohy I, ak je predaný, dodaný, prepravený alebo vyvezený do Iránu alebo na použitie v Iráne pre ľahkovodný jadrový reaktor v Iráne, ktorého výstavba sa začala v období pred decembrom 2006. Článok 7 1. Príslušné orgány členských štátov, ktoré sú uvedené na internetových stránkach v prílohe V, môžu za podmienok, ktoré uznajú za vhodné, udeliť povolenie na transakciu v súvislosti s tovarom a technológiami uvedenými v článku 2 ods. 1, alebo s pomocou alebo so sprostredkovateľskými službami uvedenými v článku 5 ods. 1, ak sú splnené tieto podmienky: a) zmluva na dodanie tohto tovaru alebo technológií alebo na poskytnutie pomoci obsahuje primerané záruky, pokiaľ ide o koncového užívateľa; b) Irán sa zaviazal, že príslušný tovar a technológie, resp. pomoc nepoužije pri činnostiach v jadrovej oblasti citlivých z hľadiska nedovoleného šírenia zbraní ani pri vývoji nosičov jadrových zbraní. c) ak sa predmetná transakcia týka tovaru alebo technológií uvedených na zoznamoch Skupiny jadrových dodávateľov a Režimu kontroly raketových technológií a ak výbor pre sankcie v konkrétnom prípade vopred dospeje k záveru, že táto transakcia jednoznačne neprispeje k vývoju technológií na podporu činností Iránu v jadrovej oblasti citlivých z hľadiska nedovoleného šírenia zbraní ani k vývoju nosičov jadrových zbraní; a d) ak možno príslušný tovar alebo technológie považovať za kľúčové zariadenia alebo technológie pre ropný a plynárenský priemysel, koncový užívateľ nie je podnik zaoberajúci sa prieskumom ropy a zemného plynu, ťažbou ropy a zemného plynu, rafináciou alebo skvapalňovaním zemného plynu, ako je uvedené v článku 8 ods. 1. 2. Ak príslušný členský štát zamietne žiadosť o udelenie povolenia, oznámi to ostatným členským štátom a Komisii. Článok 8 1. Zakazuje sa priamo alebo nepriamo predávať, dodávať, prevážať alebo vyvážať tovary alebo technológie uvedené v prílohe VI, akejkoľvek fyzickej alebo právnickej osobe, subjektu alebo orgánu v Iráne alebo na použitie v Iráne, alebo iránskemu podniku, ak sa príslušná osoba, subjekt, orgán alebo podnik podieľajú na jednej alebo viacerých z týchto činností: a) prieskum ropy a zemného plynu; b) ťažba ropy a zemného plynu; c) rafinácia; d) skvapalňovanie zemného plynu. 2. Príloha VI zahŕňa kľúčové zariadenia a technológie používané v oblastiach uvedených v odseku 1. Príloha VI nezahŕňa položky uvedené na Spoločnom zozname vojenského materiálu Európskej únie, v prílohe I ani v prílohe II. 3. Za podnik zaoberajúci sa výrobou určitého tovaru alebo podieľajúci sa na určitých činnostiach sa považuje aj podnik, ktorý sa chystá zaoberať sa takouto výrobou alebo podieľať sa na takýchto činnostiach. Článok 9 Zakazuje sa: a) priamo alebo nepriamo poskytovať technickú pomoc alebo sprostredkovateľské služby v súvislosti s tovarom a technológiami uvedenými v prílohe VI alebo v súvislosti so získavaním, výrobou, údržbou a používaním tovaru uvedeného v prílohe VI, akejkoľvek fyzickej alebo právnickej osobe, subjektu alebo orgánu v Iráne alebo na použitie v Iráne, alebo iránskemu podniku, ak sa príslušná osoba, subjekt, orgán alebo podnik podieľajú na jednej alebo viacerých z týchto činností: i) prieskum ropy a zemného plynu; ii) ťažba ropy a zemného plynu; iii) rafinácia; iv) skvapalňovanie zemného plynu; b) priamo alebo nepriamo poskytovať financovanie alebo finančnú pomoc v súvislosti s tovarom a technológiami uvedenými v prílohe VI, akejkoľvek fyzickej alebo právnickej osobe, subjektu alebo orgánu v Iráne alebo na použitie v Iráne, alebo iránskemu podniku, ak sa príslušná osoba, subjekt, orgán alebo podnik podieľajú na jednej alebo viacerých z činností uvedených v písmene a); c) zúčastňovať sa vedome a úmyselne na činnostiach, ktorých predmetom alebo dôsledkom je obchádzanie zákazov uvedených v písmenách a) a b). Článok 10 1. Zákazy uvedené v článku 8 ods. 1 a v článku 9 sa neuplatňujú: a) v prípade článku 8 ods. 1 na transakcie požadované na základe obchodnej zmluvy uzatvorenej v období pred 26. júlom 2010 alebo na základe zmluvy alebo dohody uzatvorených v období pred 26. júlom 2010 a týkajúcich sa investovania v Iráne uskutočneného v období pred 26. júlom 2010; b) v prípade článku 9 na poskytnutie pomoci požadované na základe zmluvy alebo dohody uzatvorených v období pred 26. júlom 2010 a týkajúcich sa investovania uskutočneného v Iráne v období pred 26. júlom 2010, za predpokladu, že sú splnené podmienky stanovené v písmenách c) a d), c) fyzickú ani právnickú osobu, subjekt alebo orgán, ktoré sa chystajú podieľať na transakcii alebo poskytnúť pomoc a ktoré danú transakciu alebo pomoc oznámili niektorému z príslušných orgánov členských štátov uvedeným na internetových stránkach v prílohe V; a d) príslušný orgán, ktorému bolo oznámenie doručené a ktorý v lehote 15 pracovných dní žiadateľovi neoznámil, že sa nazdáva, že podmienky stanovené v písmenách a) alebo b) nie sú splnené. 2. Predaj, dodávka, prevod alebo vývoz tovaru alebo technológií uvedených v prílohe VI a poskytovanie príslušných sprostredkovateľských služieb, pomoci alebo financovania Iránu alebo iránskemu podniku sa oznámi niektorému z príslušných orgánov členských štátov, ktoré sú uvedené na internetových stránkach v prílohe V, ak sa príslušná osoba, subjekt, orgán alebo podnik nepodieľajú na jednej alebo viacerých činnostiach uvedených v článku 8 ods. 1. Transakcia alebo poskytnutie služieb, pomoci alebo financovania sa takto oznámi aspoň 15 pracovných dní pred uskutočnením. Transakcia alebo poskytnutie služieb, pomoci alebo financovania sa zakáže, ak príslušný orgán, ktorému bolo oznámenie doručené, oznámi v lehote 15 pracovných dní, že ich považuje za zakázané na základe článku 8 ods. 1 alebo článku 9. Kapitola IIIObmedzenia týkajúce sa investícií Článok 11 1. Zakazuje sa: a) realizovať investíciu do iránskeho podniku, ktorý pôsobí v oblasti výroby tovaru a technológií uvedených na Spoločnom zozname vojenského materiálu Európskej únie alebo v prílohe I alebo II; b) realizovať investíciu do iránskeho podniku, ktorý pôsobí v oblasti výroby vybavenia, ktoré by sa mohlo použiť na vnútornú represiu a ktoré je uvedené v prílohe III; c) realizovať investíciu do iránskeho podniku, ktorý pôsobí v oblasti prieskumu alebo ťažby ropy a zemného plynu, rafinácie uhľovodíkov alebo skvapalňovania zemného plynu; d) vytvoriť akýkoľvek spoločný podnik, združenia zapísané v obchodnom registri, združenia nezapísané v obchodnom registri alebo nadviazať spoluprácu v akejkoľvek právnej forme s iránskym podnikom, ktorý pôsobí v oblasti prieskumu alebo ťažby ropy a zemného plynu, rafinácie uhľovodíkov alebo skvapalňovania zemného plynu; e) usilovať sa o vytvorenie akejkoľvek koncentrácie alebo vytvoriť akúkoľvek koncentráciu v zmysle článku 3 nariadenia Rady (ES) č. 139/2004 z 20. januára 2004 o kontrole koncentrácií medzi podnikmi[16] s iránskym podnikom uvedeným v písmene c); f) zúčastňovať sa vedome a úmyselne na činnostiach, ktorých predmetom alebo dôsledkom je obchádzanie zákazov uvedených v písmenách a) až e). 2. Spolupráca uvedená v odseku 1 písm. d) zahŕňa: a) spoluprácu v akejkoľvek forme alebo spoločné znášanie investičných nákladov v integrovanom alebo riadenom dodávateľskom reťazci na účel dodávky ropy a plynu alebo ich derivátov na medzinárodné trhy, a to s firmou alebo podnikom, ohľadu na to, či je zapísaný v obchodnom registri alebo nie, ktorý pôsobí v ropnom alebo plynárenskom odvetví na území Iránu; b) spoluprácu v akejkoľvek forme na účel rafinácie, úpravy alebo iného spôsobu spracovania surovín alebo prepravy produktov ropného alebo plynárenského odvetvia potrubím na území Iránu, a to s firmou alebo podnikom, ohľadu na to, či je zapísaný v obchodnom registri alebo nie, ktorý pôsobí v ropnom alebo plynárenskom odvetví na území Iránu; c) spoluprácu v akejkoľvek forme na účel podpory investovania do prepravných kapacít na prepravu ropy alebo plynu alebo optimalizácie využívania týchto kapacít, a to s firmou alebo podnikom, ohľadu na to, či je zapísaný v obchodnom registri alebo nie, ktorý pôsobí v ropnom alebo plynárenskom odvetví na území Iránu; d) spoluprácu v akejkoľvek forme s akoukoľvek právnickou osobou, subjektom alebo orgánom na účel podporenia investícií do zariadení pre skvapalnený zemný plyn na území Iránu alebo do takýchto zariadení priamo či nepriamo prepojených s územím Iránu. 3. Za podnik zaoberajúci sa výrobou určitého tovaru alebo podieľajúci sa na určitých činnostiach sa považuje aj podnik, ktorý sa chystá zaoberať sa takouto výrobou alebo podieľať sa na takýchto činnostiach. 4. Odsekom 1 nie je dotknuté plnenie obchodných zmlúv na dodanie tovaru alebo poskytnutie služieb, na ktoré sa vzťahujú bežné obchodné platobné podmienky, ani obvyklých doplnkových dohôd v súvislosti s plnením týchto zmlúv, napríklad pokiaľ ide o poistenie vývozného úveru. Článok 12 1. Realizácia investície do iránskeho podniku, ktorý pôsobí v oblasti výroby tovaru alebo technológií uvedených v prílohe IV, podlieha udeleniu povolenia príslušným orgánom dotknutého členského štátu. 2. Príslušné orgány členských štátov, ktoré sú uvedené na internetových stránkach v prílohe V, neudelia povolenie na transakcie uvedené v odseku 1, ak dospejú k záveru, že by prispeli k jednej z týchto činností: a) k činnostiam Iránu súvisiacim s obohacovaním a prepracovaním uránu alebo s ťažkou vodou; b) k vývoju nosičov jadrových zbraní Iránom; c) k činnostiam Iránu týkajúcim sa iných oblastí, v súvislosti s ktorými MAAE vyjadrila obavy alebo ktoré označila za nedoriešené; alebo d) k prieskumu ropy a zemného plynu, k ťažbe ropy a zemného plynu, k rafinácii alebo skvapalňovaniu zemného plynu iránskym podnikom. Článok 13 Odchylne od článku 11 ods. 1 písm. a) príslušné orgány členských štátov, ktoré sú uvedené na internetových stránkach v prílohe V, môžu za podmienok, ktoré uznajú za vhodné, udeliť povolenie na realizáciu investície, ak sa splnia tieto podmienky: a) iránsky podnik sa zaviazal uplatniť primerané záruky, pokiaľ ide o koncového užívateľa, vo vzťahu k príslušnému tovaru alebo technológiám; b) Irán sa zaviazal, že príslušný tovar a technológie nepoužije pri činnostiach v jadrovej oblasti citlivých z hľadiska nedovoleného šírenia zbraní ani pri vývoji nosičov jadrových zbraní; c) ak sa investícia realizuje v iránskom podniku, ktorý pôsobí v oblasti výroby tovaru alebo technológií uvedených na zoznamoch Skupiny jadrových dodávateľov a Režimu kontroly raketových technológií, a ak výbor pre sankcie v konkrétnom prípade vopred dospeje k záveru, že táto transakcia jednoznačne neprispeje k vývoju technológií na podporu činností Iránu v jadrovej oblasti citlivých z hľadiska nedovoleného šírenia zbraní ani k vývoju nosičov jadrových zbraní; a d) ak možno príslušný tovar vyrábaný v iránskom podniku alebo technológie používané v iránskom podniku považovať za kľúčové zariadenia alebo technológie pre ropný a plynárenský priemysel, pričom koncový užívateľ nie je iránsky podnik zaoberajúci sa prieskumom ropy a zemného plynu, ťažbou ropy a zemného plynu, rafináciou alebo skvapalňovaním zemného plynu, ako je uvedené v článku 8 ods. 1. Článok 14 Článok 11 ods. 1 písm. c) sa neuplatňuje na nadobúdanie alebo rozširovanie účasti v iránskom podniku ani na poskytnutie finančnej pôžičky alebo úveru, ak sú splnené tieto podmienky: a) vykonanie transakcie sa požaduje na základe dohody alebo zmluvy uzatvorenej v období pred 26. júlom 2010; a b) príslušný orgán bol o tejto dohode alebo zmluve informovaný a v lehote dvoch mesiacov nespochybnil skutočnosť, že podmienka stanovená v písmene a) je splnená. Článok 15 Zakazuje sa: a) uzatvorením dohody alebo akýmikoľvek inými prostriedkami akceptovať alebo schváliť realizáciu investície jedným iránskym podnikom alebo viacerými iránskymi podnikmi alebo osobou, subjektom alebo orgánom v Iráne, a to v podniku podieľajúcom sa na ktorejkoľvek z týchto činností: i) ťažba uránu, ii) obohacovanie a prepracovanie uránu; iii) výroba tovaru a technológií, ktoré sú uvedené na zoznamoch Skupiny jadrových dodávateľov a Režimu kontroly raketových technológií. b) zúčastňovať sa vedome a úmyselne na činnostiach, ktorých predmetom alebo dôsledkom je obchádzanie zákazu uvedeného v písmene a). Kapitola IVZmrazenie finančných prostriedkov a hospodárskych zdrojov Článok 16 1. Všetky finančné prostriedky a hospodárske zdroje, ktoré patria osobám, subjektom a orgánom uvedeným v prílohe VII alebo ktoré tieto osoby, subjekty alebo orgány vlastnia, majú v držbe alebo kontrolujú, sa zmrazia. Príloha VII zahŕňa osoby, subjekty a orgány, ktoré v súlade s odsekom 12 rezolúcie BR OSN č. 1737 (2006), s odsekom 7 rezolúcie BR OSN č. 1803 (2008) alebo s odsekom 11, 12 alebo 19 rezolúcie BR OSN č. 1929 (2010) označila Bezpečnostná rada Organizácie Spojených národov alebo výbor pre sankcie. 2. Všetky finančné prostriedky a hospodárske zdroje, ktoré patria osobám, subjektom a orgánom uvedeným v prílohe VIII alebo ktoré tieto osoby, subjekty alebo orgány vlastnia, majú v držbe alebo kontrolujú, sa zmrazia. Príloha VIII zahŕňa fyzické a právnické osoby, subjekty a orgány, na ktoré sa nevzťahuje príloha VII a ktoré boli v súlade s článkom 20 ods. 1 písm. b) rozhodnutia Rady 2010/413/SZBP označené za osoby, subjekty alebo orgány: a) ktoré sa podieľajú na činnostiach Iránu v jadrovej oblasti citlivých z hľadiska nedovoleného šírenia zbraní, sú s nimi priamo spojené alebo ich podporujú, alebo ktoré sa podieľajú na vývoji nosičov jadrových zbraní Iránom, sú s ním priamo spojené alebo ho podporujú, a to aj prostredníctvom zapojenia sa do obstarávania zakázaného tovaru a technológií, alebo ktoré sú vo vlastníctve alebo pod kontrolou takejto osoby, subjektu alebo orgánu, a to aj nezákonným spôsobom, alebo konajú v ich mene alebo na ich pokyn; b) ktoré sú fyzickými alebo právnickými osobami, subjektmi alebo orgánmi, ktoré pomáhali osobe, subjektu alebo orgánu uvedeným v zozname obísť alebo porušiť ustanovenia tohto nariadenia alebo opatrenia prijaté členským štátom alebo treťou krajinou, ktoré sú v zhode s rozhodnutím Rady 2010/413/ SZBP alebo s rezolúciami Bezpečnostnej rady OSN č. 1737 (2006), 1747 (2007), 1803 (2008) a 1929 (2010); c) ktoré sú vysokopostavenými členmi Zboru islamských revolučných gárd, prípadne právnickými osobami, subjektmi alebo orgánmi vo vlastníctve Zboru islamských revolučných gárd alebo jedného či viacerých z jeho vysokopostavených členov, alebo kontrolovanými Zborom islamských revolučných gárd alebo jedným či viacerými z jeho vysokopostavených členov; d) ktoré sú právnickými osobami, subjektmi alebo orgánmi vo vlastníctve spoločnosti Islamic Republic of Iran Shipping Lines alebo kontrolovanými spoločnosťou Islamic Republic of Iran Shipping Lines. 3. Žiadne finančné prostriedky ani hospodárske zdroje sa priamo ani nepriamo nesprístupnia fyzickým alebo právnickým osobám, subjektom alebo orgánom uvedeným v prílohách VII a VIII, ani v ich prospech. 4. Zakazuje sa vedomá a úmyselná účasť na činnostiach, ktorých predmetom alebo dôsledkom je priame alebo nepriame obchádzanie opatrení uvedených v odsekoch 1, 2 a 3. 5. Prílohy VII a VIII obsahujú dôvody zaradenia osôb, subjektov a orgánov do zoznamu Bezpečnostnou radou OSN, výborom pre sankcie alebo Radou, a dátumy ich zaradenia do zoznamu. 6. Prílohy VII a VIII obsahujú aj informácie o fyzických osobách zaradených do zoznamu na účely ich dostatočnej identifikácie, ak sú takéto informácie dostupné. K týmto informáciám patria iba: a) priezvisko a meno (mená), vrátane prípadných prezývok a titulov; b) dátum a miesto narodenia; c) štátna príslušnosť; d) číslo pasu a dokladu totožnosti; e) daňové identifikačné číslo a číslo sociálneho poistenia; f) pohlavie; g) adresa alebo iné informácie o mieste pobytu; h) funkcia alebo povolanie. 7. Prílohy VII a VIII môžu obsahovať uvedené identifikačné údaje aj za rodinných príslušníkov osôb zo zoznamu, pokiaľ sú tieto údaje v konkrétnom prípade nevyhnutné, a to výlučne na overenie totožnosti príslušnej fyzickej osoby uvedenej na zozname. Článok 17 Odchylne od článku 16 môžu príslušné orgány členských štátov, ktoré sú uvedené na internetových stránkach v prílohe V, povoliť uvoľnenie určitých zmrazených finančných prostriedkov alebo hospodárskych zdrojov, ak sa splnia tieto podmienky: a) finančné prostriedky alebo hospodárske zdroje podliehajú súdnemu, administratívnemu alebo arbitrážnemu záložnému právu, ktoré vzniklo pred dátumom, kedy osoba, subjekt alebo orgán uvedené v článku 16 boli označené výborom pre sankcie, Bezpečnostnou radou OSN alebo Radou, alebo podliehajú súdnemu, administratívnemu alebo arbitrážnemu rozhodnutiu, ktoré bolo prijaté pred týmto dátumom; b) finančné prostriedky alebo hospodárske zdroje sa použijú výlučne na uspokojenie pohľadávok zaistených takýmto zádržným právom alebo uznaných za platné v takomto rozhodnutí v rámci obmedzení stanovených príslušnými zákonmi a právnymi predpismi, ktorými sa riadia práva osôb s takýmito pohľadávkami; c) záložné právo alebo rozhodnutie nie je v prospech osoby, subjektu alebo orgánu uvedených v prílohách VII alebo VIII; d) uznanie zádržného práva alebo rozhodnutia nie je v rozpore s verejným poriadkom v danom členskom štáte, a e) ak sa uplatňuje článok 16 ods. 1, členský štát o tomto záložnom práve alebo rozhodnutí informoval výbor pre sankcie. Článok 18 Odchylne od článku 16 a za predpokladu, že platba, ktorú uskutočnili osoba, subjekt alebo orgán uvedené v prílohách VII alebo VIII, je splatná na základe zmluvy, dohody alebo záväzku, ktoré dotknutá osoba, subjekt alebo orgán uzavreli, resp. ktorý im vznikol pred dátumom, kedy táto osoba, subjekt alebo orgán boli označené výborom pre sankcie, Bezpečnostnou radou OSN alebo Radou, môžu príslušné orgány členských štátov uvedené na internetových stránok v prílohe V za podmienok, ktoré uznajú za vhodné, povoliť uvoľnenie určitých zmrazených finančných prostriedkov alebo hospodárskych zdrojov, ak sa splnia tieto podmienky: a) dotknutý príslušný orgán dospel k záveru, že: i) finančné prostriedky alebo hospodárske zdroje sa použijú na platbu, ktorú uskutočnia osoba, subjekt alebo orgán uvedené v prílohe VII alebo VIII; ii) zmluva, dohoda alebo záväzok neprispeje k výrobe, predaju, nákupu, prevodu, vývozu, dovozu, preprave ani použitiu tovaru a technológií uvedených v prílohách I, II, III a VI; a iii) platba nie je v rozpore s článkom 16 ods. 3; b) ak sa uplatňuje článok 16 ods. 1, dotknutý členský štát oznámil výboru pre sankcie tento záver a svoje rozhodnutie udeliť povolenie a výbor pre sankcie nevyslovil voči tomuto postupu do desiatich pracovných dní od oznámenia žiadne námietky, a c) ak sa uplatňuje článok 16 ods. 2, dotknutý členský štát oznámil ostatným členským štátom a Komisii tento záver svojho príslušného orgánu a jeho rozhodnutie udeliť povolenie, a to najneskôr dva týždne pred udelením uvedeného povolenia. Článok 19 1. Odchylne od článku 16 môžu príslušné orgány členských štátov, ktoré sú uvedené na internetových stránkach v prílohe V, za podmienok, ktoré uznajú za vhodné, povoliť uvoľnenie určitých zmrazených finančných prostriedkov alebo hospodárskych zdrojov alebo sprístupnenie určitých finančných prostriedkov alebo hospodárskych zdrojov, ak sa splnia tieto podmienky: a) dotknutý príslušný orgán dospel k záveru, že finančné prostriedky alebo hospodárske zdroje sú: i) potrebné na zabezpečenie základných potrieb osôb uvedených v prílohách VII alebo VIII a potrieb ich nezaopatrených rodinných príslušníkov vrátane platieb za potraviny, nájom alebo hypotéku, lieky a zdravotnícku starostlivosť, zaplatenia daní, poistenia a poplatkov za verejné služby; ii) určené výlučne na platbu primeraných poplatkov odborníkom a úhradu výdavkov, ktoré vznikli v súvislosti s poskytnutím právnych služieb; alebo iii) určené výlučne na platbu poplatkov alebo nákladov za služby za bežné vedenie alebo správu zmrazených finančných prostriedkov alebo hospodárskych zdrojov, a b) ak sa povolenie týka osoby, subjektu alebo orgánu uvedených v prílohe VII, dotknutý členský štát oznámil výboru pre sankcie tento záver a svoje rozhodnutie udeliť povolenie a výbor pre sankcie nevyslovil voči tomuto postupu do piatich pracovných dní od oznámenia žiadne námietky. 2. Odchylne od článku 16 môžu príslušné orgány členských štátov, ktoré sú uvedené na internetových stránkach v prílohe V, povoliť uvoľnenie určitých zmrazených finančných prostriedkov alebo hospodárskych zdrojov, alebo povoliť sprístupnenie určitých finančných prostriedkov alebo hospodárskych zdrojov, ak dospeli k záveru, že tieto finančné prostriedky alebo hospodárske zdroje sú potrebné na úhradu mimoriadnych výdavkov alebo na platbu za tovar uvedený v článku 6, ak je určený pre ľahkovodný reaktor v Iráne, ktorého výstavba sa začala v období pred decembrom 2006, pod podmienkou, že: a) ak sa povolenie týka osoby, subjektu alebo orgánu uvedených v prílohe VII, dotknutý členský štát oznámil tento záver výboru pre sankcie a tento výbor ho schválil, a b) ak sa povolenie týka osoby, subjektu alebo orgánu uvedených v prílohe VIII, príslušný orgán oznámil ostatným príslušným orgánom členských štátov a Komisii dôvody, na základe ktorých dospel k záveru, že by sa malo udeliť osobitné povolenie, a to aspoň dva týždne pred jeho udelením. 3. Príslušný členský štát informuje ostatné členské štáty a Komisiu o akomkoľvek povolení udelenom na základe odsekov 1 a 2. Článok 20 1. Článok 16 ods. 3 nebráni finančným ani úverovým inštitúciám v prípade, že prijímajú finančné prostriedky prevedené na účet fyzickej alebo právnickej osoby, subjektu alebo orgánu uvedených na zozname, pripísať tieto finančné prostriedky v prospech zmrazených účtov, a to za predpokladu, že sumy pripísané na týchto účtoch budú takisto zmrazené. Finančná alebo úverová inštitúcia o takýchto transakciách bezodkladne informuje príslušné orgány. 2. Článok 16 ods. 3 sa neuplatňuje, ak sa na zmrazené účty pripisujú: a) úroky alebo iné výnosy z týchto účtov; alebo b) platby splatné na základe zmlúv, dohôd alebo záväzkov, ktoré sa uzavreli alebo ktoré vznikli pred dátumom, kedy osoba, subjekt alebo orgán uvedené v článku 16 boli označené výborom pre sankcie, Bezpečnostnou radou OSN alebo Radou; pod podmienkou, že všetky takéto úroky, iné výnosy a platby sa zmrazia v súlade s článkom 16 ods. 1 alebo ods. 2. 3. Tento článok sa nepovažuje za článok povoľujúci prevody finančných prostriedkov uvedené v článku 21. Kapitola VObmedzenia týkajúce sa prevodov finančných prostriedkov a finančných služieb Článok 21 1. Okrem prípadov, keď sú splnené podmienky stanovené v odsekoch 2, 3, 4 alebo 6, sa zakazuje: a) vydať príkaz na prevod finančných prostriedkov v hodnote 10 000 EUR alebo vyššej osobe, subjektu alebo orgánu v Iráne; b) prijať prevod finančných prostriedkov v hodnote 10 000 EUR alebo vyššej od osoby, subjektu alebo orgánu v Iráne; c) uskutočniť prevody finančných prostriedkov v hodnote 10 000 EUR alebo vyššej, na ktoré vydala príkaz osoba, subjekt alebo orgán v Iráne, alebo uskutočniť prevody finančných prostriedkov v hodnote 10 000 EUR alebo vyššej určené osobe, subjektu alebo orgánu v Iráne. Tieto zákazy sa uplatňujú bez ohľadu na to, či sa prevod finančných prostriedkov uskutočnil ako jediná operácia alebo niekoľkými operáciami, ktoré sa zdajú byť prepojené. 2. Zákazy uvedené v odseku 1 sa neuplatňujú na prevody finančných prostriedkov, ktoré sú platbami za dodávky potravín alebo medicínskeho vybavenia alebo za poskytovanie zdravotnej starostlivosti, alebo ktoré sa uskutočnia na humanitárne účely, pod podmienkou, že prevody finančných prostriedkov boli písomne oznámené niektorému z príslušných orgánov členských štátov, ktoré sú uvedené na internetových stránkach v prílohe V. Prevod finančných prostriedkov takto oznámi fyzická alebo právnická osoba, subjekt alebo orgán, ktoré príkaz na prevod finančných prostriedkov vydali, alebo, v prípade, že uvedená osoba, subjekt alebo orgán, ktoré príkaz vydali, nepatria do rozsahu pôsobnosti článku 36, oznámenie vykoná fyzická alebo právnická osoba, subjekt alebo orgán, ktoré prijali a vykonali príkaz na prevod finančných prostriedkov. 3. Zákazy uvedené v odseku 1 sa neuplatňujú na prevody finančných prostriedkov v hodnote nižšej ako 40 000 EUR, iné ako sú prevody uvedené v odseku 2, ak fyzická alebo právnická osoba, subjekt alebo orgán, ktoré príkaz na prevod finančných prostriedkov vydali, alebo v prípade, že uvedená osoba, subjekt alebo orgán nepatria do rozsahu pôsobnosti článku 36, tak osoba, subjekt alebo orgán, ktoré vykonali príkaz na prevod finančných prostriedkov, písomne oznámili tento prevod finančných prostriedkov niektorému z príslušných orgánov členských štátov, ktoré sú uvedené na internetových stránkach v prílohe V. 4. Príslušné orgány členských štátov, ktoré sú uvedené na internetových stránkach v prílohe V, môžu za podmienok, ktoré pokladajú za primerané, vydať povolenie na prevod finančných prostriedkov v hodnote 40 000 EUR alebo vyššej, pokiaľ nedospejú k záveru, že prevod finančných prostriedkov, pre ktorý sa požaduje povolenie, by prispel k jednej z týchto činností: a) k činnostiam Iránu súvisiacim s obohacovaním a prepracovaním uránu alebo s ťažkou vodou; b) k vývoju nosičov jadrových zbraní Iránom; c) k činnostiam Iránu týkajúcim sa iných oblastí, v súvislosti s ktorými MAAE vyjadrila obavy alebo ktoré označila za nedoriešené; alebo d) k prieskumu ropy a zemného plynu, k ťažbe ropy a zemného plynu, k rafinácii alebo skvapalňovaniu zemného plynu iránskym podnikom. Povolenie sa považuje za udelené, ak príslušnému orgánu bola doručená písomná žiadosť o povolenie a ak príslušný orgán nepredložil v lehote štyroch týždňov písomnú námietku voči prevodu finančných prostriedkov. Ak je vznesená námietka z dôvodu, že vyšetrovanie sa ešte neukončilo, príslušný orgán to uvedie a čo najskôr oznámi svoje rozhodnutie. Povolenie sa považuje za udelené, ak sa v lehote štyroch týždňov od vznesenia námietky rozhodnutie neoznámi. Ak príslušný členský štát zamietne žiadosť o udelenie povolenia, oznámi to ostatným členským štátom a Komisii. 5. Ak je to potrebné na účely vyšetrovania, členské štáty si na základe žiadosti navzájom pomáhajú. 6. Odsek 1 sa neuplatňuje, ak v súlade s článkami 17, 18 alebo 19 bolo udelené povolenie na prevod. Článok 22 1. Pobočky a dcérske spoločnosti úverových a finančných inštitúcií so sídlom v Iráne, ktoré patria do rozsahu pôsobnosti článku 36, uvedené v prílohe IX, oznámia príslušnému orgánu členského štátu, v ktorom majú sídlo a ktorý je uvedený na internetových stránkach v prílohe V, všetky prevody finančných prostriedkov, ktoré uskutočnili alebo prijali, mená strán transakcie, sumu a dátum uskutočnenia transakcie, a to v lehote piatich pracovných dní od uskutočnenia alebo prijatia príslušného prevodu finančných prostriedkov. Ak sú tieto informácie k dispozícii, v oznámení sa musí uviesť povaha transakcie a v prípade potreby povaha tovaru, ktorého sa transakcia týka, a predovšetkým to, či sa na tento tovar vzťahuje príloha I, II, III, IV alebo VI tohto nariadenia a ak vývoz tohto tovaru podlieha povoleniu, musí sa uviesť číslo udelenej licencie. 2. V súlade s pravidlami pre výmenu informácií postúpia ostatné príslušné orgány, ktorým sa uvedené skutočnosti oznámili, v prípade potreby tieto údaje bezodkladne príslušným orgánom iných členských štátov, v ktorých sú usadené protistrany takýchto transakcií, a to s cieľom zabrániť transakciám, ktoré by mohli prispieť k činnostiam v jadrovej oblasti citlivým z hľadiska nedovoleného šírenia zbraní alebo vývoja nosičov jadrových zbraní. Článok 23 1. Úverové a finančné inštitúcie patriace do rozsahu pôsobnosti článku 36 v rámci svojich aktivít súvisiacich s úverovými a finančnými inštitúciami uvedenými v odseku 2 a s cieľom vyhnúť sa tomu, aby tieto aktivity prispievali k činnostiam v jadrovej oblasti citlivým z hľadiska nedovoleného šírenia zbraní alebo k vývoju nosičov jadrových zbraní: a) venujú trvalú pozornosť činnostiam spojeným s vedením účtov, a to aj v rámci svojho programu povinnej starostlivosti vo vzťahu ku klientovi a v rámci záväzkov v oblasti prania špinavých peňazí a financovania terorizmu, b) vyžadujú vyplnenie všetkých informačných kolónok v platobných príkazoch, ktoré sa týkajú príkazcu a príjemcu predmetnej transakcie, a v prípade neuvedenia týchto informácií odmietnu transakciu vykonať; c) uchovávajú všetky záznamy o transakciách za obdobie piatich rokov a na žiadosť ich sprístupňujú vnútroštátnym orgánom, d) v prípade, že sa domnievajú alebo majú oprávnený dôvod sa domnievať, že finančné prostriedky sa týkajú financovania nedovoleného šírenia zbraní, okamžite nahlásia svoje podozrenie finančnej spravodajskej jednotke alebo akémukoľvek inému príslušnému orgánu určenému daným členským štátom, ktoré sú uvedené na internetových stránkach v prílohe V, bez toho, aby boli dotknuté články 5 a 16. Finančná spravodajská jednotka alebo podobný príslušný orgán slúži ako národné centrum prijímania a analyzovania záznamov o podozrivých transakciách týkajúcich sa potenciálneho financovania nedovoleného šírenia zbraní. Finančná spravodajská jednotka alebo podobný príslušný orgán musí mať priamy alebo nepriamy včasný prístup k finančným a administratívnym informáciám, ako aj k informáciám dôležitým pre presadzovanie práva, ktoré potrebuje na riadny výkon svojej funkcie, vrátane možnosti analyzovať záznamy o podozrivých transakciách. Vyššie uvedené požiadavky na úverové a finančné inštitúcie dopĺňajú existujúce požiadavky vyplývajúce z nariadenia 1781/2006[17] a z uplatňovania smernice 2005/60/ES. 2. Opatrenia stanovené v odseku 1 sa týkajú finančných a úverových inštitúcií a ich činností spojených s: a) úverovými a finančnými inštitúciami so sídlom v Iráne; b) pobočkami a dcérskymi spoločnosťami úverových a finančných inštitúcií so sídlom v Iráne, pokiaľ patria do rozsahu pôsobnosti článku 36, ktoré sú uvedené v prílohe IX; c) pobočkami a dcérskymi spoločnosťami úverových a finančných inštitúcií so sídlom v Iráne, pokiaľ nepatria do rozsahu pôsobnosti článku 36, ktoré sú uvedené v prílohe IX; d) úverovými a finančnými inštitúciami, ktoré nemajú sídlo v Iráne a nepatria do rozsahu pôsobnosti článku 36, ale ktoré kontrolujú osoby a subjekty so sídlom v Iráne, ktoré sú uvedené v prílohe IX. Článok 24 1. Úverovým a finančným inštitúciám, ktoré patria do rozsahu pôsobnosti článku 36, sa zakazujú akékoľvek z týchto činností: a) otvoriť bankový účet v úverovej alebo finančnej inštitúcii so sídlom v Iráne, vrátane Iránskej centrálnej banky, alebo v akejkoľvek pobočke alebo dcérskej spoločnosti takejto úverovej alebo finančnej inštitúcie uvedenej v prílohe IX; b) nadviazať korešpondenčné bankové vzťahy s úverovou alebo finančnou inštitúciou so sídlom v Iráne, vrátane Iránskej centrálnej banky, alebo s akoukoľvek pobočkou alebo dcérskou spoločnosťou takejto úverovej alebo finančnej inštitúcie uvedenej v prílohe IX; c) otvoriť si zastupiteľský úrad v Iráne alebo zriadiť pobočku alebo dcérsku spoločnosť v Iráne; d) nadobudnúť alebo rozšíriť účasť v úverovej alebo finančnej inštitúcii so sídlom v Iráne, vrátane Iránskej centrálnej banky, alebo v akejkoľvek pobočke alebo dcérskej spoločnosti takejto úverovej alebo finančnej inštitúcie uvedenej v prílohe IX, alebo nadobudnúť akýkoľvek iný vlastnícky podiel v takejto úverovej alebo finančnej inštitúcii; e) vytvoriť spoločný podnik s úverovou alebo finančnou inštitúciou so sídlom v Iráne, vrátane Iránskej centrálnej banky, alebo s akoukoľvek pobočkou alebo dcérskou spoločnosťou takejto úverovej alebo finančnej inštitúcie uvedenej v prílohe IX; 2. Zakazuje sa: a) na území Únie povoliť otvorenie zastupiteľského úradu alebo zriadenie pobočky alebo dcérskej spoločnosti úverovej alebo finančnej inštitúcie so sídlom v Iráne, vrátane Iránskej centrálnej banky, alebo akejkoľvek pobočky alebo dcérskej spoločnosti takejto úverovej alebo finančnej inštitúcie uvedenej v prílohe IX; b) prerokovať alebo uzatvoriť dohody pre úverovú alebo finančnú inštitúciu so sídlom v Iráne alebo v jej mene, vrátane Iránskej centrálnej banky, alebo pre akúkoľvek pobočku alebo dcérsku spoločnosť takejto úverovej alebo finančnej inštitúcie uvedenej v prílohe IX alebo v jej mene, ktorých cieľom je vytvorenie zastupiteľského úradu, pobočky alebo dcérskej spoločnosti v Únii; c) udeliť povolenie na začatie a vykonávanie činnosti úverovej inštitúcie alebo akejkoľvek inej činnosti, ktorá si vyžaduje vopred udelené povolenie, zastupiteľským úradom, pobočkou alebo dcérskou spoločnosťou úverovej alebo finančnej inštitúcie so sídlom v Iráne, vrátane Iránskej centrálnej banky, alebo akoukoľvek pobočkou alebo dcérskou spoločnosťou takejto úverovej alebo finančnej inštitúcie uvedenej v prílohe IX, pokiaľ zastupiteľský úrad, pobočka alebo dcérska spoločnosť nezačali fungovať pred 26. júlom 2010. Článok 25 Zakazuje sa: a) priamo alebo nepriamo predávať štátne dlhopisy alebo dlhopisy garantované štátom, ktoré boli vydané po 26. júli 2010 niektorému z týchto subjektov alebo ich priamo alebo nepriamo nakupovať od niektorého z týchto subjektov: i) Iránu alebo jeho vláde, jeho verejným orgánom, spoločnostiam a inštitúciám; ii) úverová alebo finančná inštitúcia so sídlom v Iráne, vrátane Iránskej centrálnej banky, alebo akákoľvek pobočka alebo dcérska spoločnosť uvedené v prílohe IX; iii) fyzická osoba alebo právnická osoba, subjekt alebo orgán konajúci v mene alebo podľa pokynov právnickej osoby, subjektu alebo orgánu uvedených v písmenách i) alebo ii); iv) právnická osoba, subjekt alebo orgán vo vlastníctve osoby, subjektu alebo orgánu uvedených v písmenách i), ii) alebo iii) alebo takouto osobou, subjektom alebo orgánom kontrolované; b) poskytovať osobe, subjektu alebo orgánu uvedeným v písmene a) sprostredkovateľské služby týkajúce sa štátnych dlhopisov alebo dlhopisov garantovaných štátom, ktoré boli vydané po 26. júli 2010; c) napomáhať osobe, subjektu alebo orgánu uvedeným v písmene a) pri vydávaní štátnych dlhopisov alebo dlhopisov garantovaných štátom, a to poskytovaním sprostredkovateľských služieb, reklamy alebo akýchkoľvek iných služieb týkajúcich sa týchto dlhopisov. Článok 26 1. Zakazuje sa: a) poskytovať poistenie alebo zaistenie: i) Iránu alebo jeho vláde, jeho verejným orgánom, spoločnostiam a inštitúciám; ii) iránskym podnikom alebo iii) fyzickej osobe alebo právnickej osobe, subjektu alebo orgánu konajúcim v mene alebo podľa pokynov právnickej osoby, subjektu alebo orgánu uvedených v písmenách i) alebo ii); b) zúčastňovať sa vedome a úmyselne na činnostiach, ktorých predmetom alebo dôsledkom je obchádzanie zákazu uvedeného v písmene a). 2. Odsek 1 sa neuplatňuje na poskytovanie zdravotného a cestovného poistenia fyzickým osobám. 3. Tento článok zakazuje rozširovanie alebo obnovovanie dohôd o poistení a zaistení, ktoré boli uzatvorené pred nadobudnutím účinnosti tohto nariadenia, ale nezakazuje plnenie dohôd uzatvorených pred týmto dátumom. Kapitola VIObmedzenia týkajúce sa dopravy Článok 27 1. S cieľom predchádzať prevodu tovaru a technológií, na ktoré sa vzťahuje Spoločný zoznam vojenského materiálu Európskej únie alebo ktorého dodávky, predaj, prevod, vývoz alebo dovoz sú týmto nariadením zakázané, sa príslušným colným orgánom dotknutých členských štátov predkladajú informácie pred príchodom a odchodom všetkého tovaru, ktorý prichádza na colné územie Únie alebo ho opúšťa, a to z Iránu alebo do Iránu. 2. Pre pravidlá určujúce povinnosť poskytovať informácie pred odchodom a príchodom tovaru, najmä však vyžadované časové lehoty a údaje, sú smerodajné príslušné ustanovenia týkajúce sa predbežných vstupných a výstupných colných vyhlásení a colných vyhlásení stanovené v nariadení Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva[18], a v nariadení Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92[19]. 3. Okrem toho osoby, ktoré privážajú tovar na colné územie Únie alebo ho odvážajú z colného územia Únie, a to z Iránu alebo do Iránu, alebo ktoré zodpovedajú za prepravu tovaru do Iránu alebo z Iránu, alebo ich zástupcovia, musia vo vyhlásení uviesť, či sa na daný tovar vzťahuje Spoločný zoznam vojenského materiálu Európskej únie alebo toto nariadenie, a ak ich vývoz podlieha povoleniu, uviesť podrobnosti z udeleného vývozného povolenia. 4. Predbežné vstupné a výstupné colné vyhlásenia a požadované doplňujúce dokumenty uvedené v odseku 3 možno do 31. decembra 2010 predkladať v písomnej forme za použitia obchodných informácií alebo informácií o prístave alebo preprave, pokiaľ obsahujú potrebné údaje. 5. Od 1. januára 2011 sa požadované doplnkové prvky uvedené v tomto článku predkladajú: - na tovar privezený na colné územie Únie, a to v písomnej forme alebo za použitia predbežného vstupného, resp. výstupného colného vyhlásenia, a - na tovar vyvezený z colného územia Únie, a to za použitia colného vyhlásenia alebo, ak sa colné vyhlásenie nepožaduje, za použitia predbežného výstupného colného vyhlásenia. Článok 28 1. Štátnym príslušníkom členských štátov sa zakazuje poskytovanie tankovacích alebo zásobovacích služieb, prípadne iných služieb pre iránske plavidlá, a zároveň sa zakazuje aj poskytovanie takýchto služieb z územia členských štátov, ak majú poskytovatelia služieb k dispozícii informácie, vrátane informácií od príslušných colných orgánov týkajúcich sa údajov poskytnutých pred príchodom a odchodom uvedených v predchádzajúcom článku, na základe ktorých sa možno opodstatnene domnievať, že tieto plavidlá prepravujú tovar, na ktorý sa vzťahuje Spoločný zoznam vojenského materiálu Európskej únie, alebo tovar, ktorého dodávky, predaj, prevod alebo vývoz sú podľa tohto nariadenia zakázané, pokiaľ poskytnutie týchto služieb nie je potrebné na humanitárne účely. 2. Štátnym príslušníkom členských štátov sa zakazuje poskytovanie inžinierskych služieb a údržby pre iránske nákladné lietadlá, a zároveň sa zakazuje aj poskytovanie takýchto služieb z územia členských štátov, ak majú poskytovatelia služieb k dispozícii informácie, vrátane informácií od príslušných colných orgánov týkajúcich sa údajov poskytnutých pred príchodom a odchodom uvedených v predchádzajúcom článku, na základe ktorých sa možno opodstatnene domnievať, že tieto nákladné lietadlá prepravujú tovar, na ktorý sa vzťahuje Spoločný zoznam vojenského materiálu Európskej únie, alebo tovar, ktorého dodávky, predaj, prevod alebo vývoz sú podľa tohto nariadenia zakázané, pokiaľ poskytnutie týchto služieb nie je potrebné na humanitárne a bezpečnostné účely. 3. Zákazy uvedené v odsekoch 1 a 2 sa uplatňujú dovtedy, kým sa tovar neskontroloval a v prípade potreby, v závislosti od jednotlivých prípadov, nezhabal alebo nezlikvidoval. Kapitola VIIObmedzenia týkajúce sa uznania určitých nárokov Článok 29 1. Neuznajú sa žiadne nároky v súvislosti s akoukoľvek zmluvou alebo transakciou, ktorých plnenie bolo úplne alebo čiastočne, priamo alebo nepriamo ovplyvnené z dôvodu opatrení uložených nariadením (ES) č. 423/2007 alebo týmto nariadením, a to vrátane nároku na kompenzáciu alebo akéhokoľvek iného nároku takéhoto druhu, ako je nárok na započítanie pohľadávky alebo pohľadávka so zárukou, najmä nárok na rozšírenie alebo úhradu záruky alebo zabezpečenia najmä finančnej povahy v akejkoľvek forme, ak ich predložia: a) označené osoby, subjekty alebo orgány uvedené v prílohe VII, VIII a IX; b) akékoľvek iné osoby, subjekty alebo orgány v Iráne vrátane iránskej vlády; c) akékoľvek osoby, subjekty alebo orgány konajúce prostredníctvom alebo v mene jednej z týchto osôb, subjektov alebo orgánov. 2. Plnenie zmluvy alebo transakcie sa považuje za ovplyvnené opatreniami uloženými nariadením (ES) č. 423/2007 alebo týmto nariadením, pokiaľ existencia alebo obsah nároku vyplýva priamo alebo nepriamo z týchto opatrení. 3. Pri akomkoľvek konaní pri vymáhaní nároku nesie dôkazné bremeno o tom, že uspokojenie tohto nároku nie je odsekom 1 zakázané, osoba, ktorá tento nárok vymáha. 4. Týmto článkom nie je dotknuté právo osôb, subjektov a orgánov uvedených v odseku 1 na súdne preskúmanie zákonnosti neplnenia zmluvných záväzkov v zmysle nariadenia (ES) č. 423/2007 alebo tohto nariadenia. Kapitola VIIIVšeobecné a záverečné ustanovenia Článok 30 1. Bez toho, aby boli dotknuté platné predpisy o podávaní správ, dôvernosti údajov a služobnom tajomstve, fyzické a právnické osoby, subjekty a orgány: a) ihneď poskytnú príslušným orgánom členských štátov, v ktorých majú uvedené fyzické a právnické osoby, subjekty a orgány pobyt alebo sídlo a ktoré sú uvedené na internetových stránkach v prílohe V, akékoľvek informácie, ktoré by uľahčili dodržiavanie tohto nariadenia, ako napr. informácie o účtoch a sumách zmrazených v súlade s článkom 16, a zašlú tieto informácie Komisii, a to buď priamo, alebo prostredníctvom týchto členských štátov; b) spolupracujú s príslušnými orgánmi, ktoré sú uvedené na internetových stránkach v prílohe V, pri akomkoľvek overovaní týchto informácií. 2. Akékoľvek dodatočné informácie, ktoré získala Komisia priamo, sa sprístupnia dotknutému členskému štátu. 3. Akékoľvek informácie poskytnuté alebo prijaté v súlade s týmto článkom sa použijú výlučne na účely, na ktoré boli poskytnuté alebo prijaté. Článok 31 1. Zmrazením finančných prostriedkov alebo hospodárskych zdrojov alebo odmietnutím sprístupniť finančné prostriedky alebo hospodárske zdroje uskutočneným v dobrej viere, že takýto postup je v súlade s týmto nariadením, nevzniká fyzickej alebo právnickej osobe, subjektu alebo orgánu, ktoré ho uskutočnia, ani ich vedúcim pracovníkom či zamestnancom zodpovednosť žiadneho druhu, pokiaľ sa nepreukáže, že finančné prostriedky alebo hospodárske zdroje boli zmrazené alebo zadržiavané v dôsledku nedbanlivosti. 2. Zákazmi uvedenými v článku 5 ods. 1 písm. d), článku 5 ods. 1 písm. e), článku 9 písm. b), článku 15, článku 16 ods. 3, článku 25 ods. 1 písm. a) a v článku 26 nevzniká dotknutým fyzickým alebo právnickým osobám alebo subjektom zodpovednosť žiadneho druhu, ak nevedeli a nemali žiadny rozumný dôvod predpokladať, že svojím konaním tieto zákazy porušujú. 3. Oznámením informácií uvedených v článkoch 21, 22 a 23, ktoré v súlade s článkami 21, 22 a 23 v dobrej viere uskutočnila inštitúcia alebo osoba, na ktoré sa vzťahuje toto nariadenie, prípadne zamestnanec alebo vedúci pracovník takejto inštitúcie, nevzniká tejto inštitúcii alebo osobe ani jej vedúcim pracovníkom alebo zamestnancom zodpovednosť žiadneho druhu. Článok 32 Komisia a členské štáty sa ihneď navzájom informujú o opatreniach prijatých podľa tohto nariadenia a poskytujú si v súvislosti s týmto nariadením všetky ostatné relevantné informácie, ktoré majú k dispozícii, najmä informácie o jeho porušovaní, problémoch s jeho presadzovaním a o rozhodnutiach vnútroštátnych súdov. Článok 33 1. Komisia: a) mení a dopĺňa prílohu II na základe rozhodnutí Bezpečnostnej rady Organizácie Spojených národov alebo výboru pre sankcie alebo na základe informácií poskytnutých členskými štátmi; b) mení a dopĺňa prílohu IV na základe informácií poskytnutých členskými štátmi; c) mení a dopĺňa prílohu V na základe informácií poskytnutých členskými štátmi; d) mení a dopĺňa prílohu VII na základe rozhodnutí Bezpečnostnej rady Organizácie Spojených národov alebo výboru pre sankcie. 2. Rada kvalifikovanou väčšinou zostaví, preskúma, zmení a doplní zoznam osôb, subjektov a orgánov uvedených v článku 16 ods. 2 v plnom súlade s rozhodnutiami Rady v súvislosti s prílohou II k rozhodnutiu Rady 2010/413/SZBP. Zoznam v prílohe VIII sa pravidelne, a to aspoň každých 12 mesiacov preskúma. 3. Komisia a Rada uvedú individuálne a konkrétne dôvody pre rozhodnutia prijaté podľa odseku 1 písm. d) a odseku 2 a príslušnej fyzickej alebo právnickej osobe, subjektu alebo orgánu poskytnú príležitosť vyjadriť sa k predmetnej záležitosti. Ak sa predložia pripomienky, Komisia alebo Rada svoje rozhodnutie preskúma a príslušným spôsobom informuje danú osobu, subjekt alebo orgán. 4. Komisia spracováva osobné údaje na účely vykonávania svojich úloh podľa tohto nariadenia. Medzi tieto úlohy patria: a) príprava zmien a doplnení prílohy VII k tomuto nariadeniu; b) konsolidácia obsahu prílohy VII a prílohy VIII do konsolidovaného elektronického zoznamu osôb, skupín a subjektov podliehajúcich finančným sankciám EÚ, dostupného na internetovej stránke Komisie[20]; c) spracovanie informácií týkajúcich sa dôvodov zaradenia do zoznamu a d) spracovanie informácií o dosahu opatrení stanovených v tomto nariadení, ako sú napríklad informácie o hodnote zmrazených finančných prostriedkov a informácie o povoleniach udelených príslušnými orgánmi. 5. Rada spracováva osobné údaje na účely vykonávania svojich úloh podľa tohto nariadenia. Medzi tieto úlohy patria: a) príprava zmien a doplnení prílohy VIII k tomuto nariadeniu; a b) spracovanie informácií týkajúcich sa dôvodov zaradenia do zoznamu. 6. Rada a Komisia môžu spracovávať príslušné údaje o trestných činoch spáchaných fyzickými osobami uvedenými na zozname a o trestných rozsudkoch alebo bezpečnostných opatreniach týkajúcich sa takýchto osôb iba v rozsahu, v akom je takéto spracovanie nevyhnutné na prípravu odôvodnenia zaradenia do zoznamu a na preskúmanie stanovísk vyjadrených dotknutou fyzickou osobou, a to za predpokladu dodržania vhodných špecifických bezpečnostných požiadaviek. Takéto údaje sa nezverejňujú ani nevymieňajú. 7. Na účely tohto nariadenia sú útvary Rady a Komisie uvedené v prílohe V určené ako „prevádzkovateľ“ pre príslušnú inštitúciu v zmysle článku 2 písm. d) nariadenia (ES) č. 45/2001, aby sa zabezpečilo, že dotknuté fyzické osoby môžu vykonávať svoje práva ustanovené v nariadení (ES) č. 45/2001. Článok 34 1. Členské štáty stanovia pravidlá pre sankcie uplatniteľné v prípade porušenia tohto nariadenia a prijmú všetky opatrenia potrebné na zabezpečenie ich vykonania. Ustanovené sankcie musia byť účinné, primerané a odradzujúce. 2. Členské štáty oznámia Komisii tieto predpisy bezodkladne po nadobudnutí účinnosti tohto nariadenia a Komisii oznamujú každú následnú zmenu a doplnenie. Článok 35 1. Členské štáty určia príslušné orgány uvedené v tomto nariadení a údaje o nich uvedú na internetových stránkach uvedených v prílohe V. Členské štáty oznámia Komisii všetky zmeny adries svojich internetových lokalít uvedených v prílohe V ešte predtým, ako k uvedeným zmenám dôjde. 2. Členské štáty bezodkladne po nadobudnutí účinnosti tohto nariadenia oznámia Komisii svoje príslušné orgány, vrátane ich kontaktných údajov, ako aj každú následnú zmenu a doplnenie týchto údajov. 3. Pokiaľ sa podľa tohto nariadenia vyžaduje predloženie oznámenia alebo informácií, prípadne iná komunikácia vo vzťahu ku Komisii, na účely takejto komunikácie sa použije adresa a ďalšie kontaktné údaje uvedené v prílohe V. Článok 36 Toto nariadenie sa uplatňuje: a) v rámci územia Únie, vrátane jeho vzdušného priestoru; b) na palube akéhokoľvek lietadla alebo akéhokoľvek plavidla podliehajúceho jurisdikcii členského štátu; c) na akúkoľvek osobu na území Únie alebo mimo neho, ktorá je štátnym príslušníkom členského štátu; d) na každú právnickú osobu, subjekt alebo orgán, ktoré sú založené alebo zaregistrované podľa práva členského štátu; e) na každú právnickú osobu, subjekt alebo orgán v súvislosti s akoukoľvek podnikateľskou činnosťou, ktorá sa úplne alebo čiastočne vykonáva v Únie. Článok 37 Nariadenie (ES) č. 423/2007 sa zrušuje. Odkazy na zrušené nariadenie sa považujú za odkazy na toto nariadenie. Článok 38 Toto nariadenie nadobúda účinnosť dňom jeho uverejnenia v Úradnom vestníku Európskej únie . Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli […] Za Radu predseda […] PRÍLOHA I ČASŤ A Tovar a technológie, na ktoré sa odkazuje v článku 2 ods. 1 písm. a), článku 2 ods. 2, článku 4, článku 5 ods. 1 písm. b) a článku 5 ods. 1 písm. d) V tejto prílohe sú zahrnuté všetky tovary a technológie uvedené v prílohe I k nariadeniu (ES) č 428/2009, ako sú vymedzené v predmetnom nariadení, s výnimkou položiek: Položka v prílohe I k nariadeniu (ES) č. 428/2009 | Opis | 5A001 | Telekomunikačné systémy, vybavenie, komponenty a príslušenstvo: a. akýkoľvek druh telekomunikačných zariadení vyznačujúcich sa niektorou z týchto charakteristík, funkcií alebo vlastností: 1. osobitne navrhnuté tak, aby odolávali prechodným elektronickým javom alebo elektromagnetickým impulzným javom, ku ktorým dochádza pri jadrovom výbuchu; 2. osobitne spevnené tak, aby odolávali žiareniu gama, neutrónovému alebo iónovému žiareniu, alebo 3. osobitne navrhnuté na prevádzku mimo teplotného rozsahu 218 K (–55 °C) až 397 K (124 °C); Poznámka: 5A001.a.3. sa vzťahuje iba na elektronické zariadenia. Poznámka: 5A001.a.2 a 5A001.a.3 nezahŕňajú zariadenia navrhnuté alebo upravené na použitie na palubách satelitov. b. telekomunikačné systémy a zariadenia a ich osobitne navrhnuté súčasti a príslušenstvo, vyznačujúce sa niektorou z týchto charakteristík, funkcií alebo vlastností: 1. ak sú to neupevnené komunikačné systémy určené na použitie pod vodou, ktoré sa vyznačujú niektorou z týchto charakteristík: a. akustická nosná frekvencia je mimo rozsahu 20 kHz až 60 kHz; b. používajú elektromagnetickú nosnú frekvenciu nižšiu ako 30 kHZ; c. používajú techniku riadenia elektronickým lúčom, alebo d. používajú „lasery“ alebo svietiace diódy (LED) s výstupnou vlnovou dĺžkou väčšou ako 400 nm a menšou ako 700 nm v „miestnej sieti“ LAN; 2. ak sú to rádiové zariadenia, ktoré pracujú v pásme 1,5 MHz až 87,5 MHz a vyznačujú sa všetkými týmito vlastnosťami: a. automaticky predpovedajú a volia frekvencie a „celkové rýchlosti digitálneho prenosu“ pre daný kanál na optimalizáciu prenosu, a b. ich súčasťou je konfigurácia s lineárnym výkonovým zosilňovačom, schopná podporovať viacnásobné signály súčasne pri výkone najmenej 1 kW vo frekvenčnom rozsahu 1,5 MHz až 30 MHz alebo najmenej 250 W vo frekvenčnom rozsahu 30 MHz až 87,5 MHz, v „okamžitej šírke pásma“ najmenej jednej oktávy a s výstupným harmonickým alebo skresľujúcim obsahom lepším ako –80 dB; 3. ak sú to rádiové zariadenia používajúce techniky „rozprestretého spektra“, vrátane techník „frekvenčného skákania“, iných ako sú uvedené v 5A001.b.4., ktoré majú niektorú z týchto charakteristík: a. kódy rozprestrenia sú programovateľné užívateľom, alebo b. celková prenášaná šírka pásma je najmenej stonásobkom šírky pásma ktoréhokoľvek informačného kanála a je vyššia ako 50 kHz; Poznámka: 5A001.b.3.b. nezahŕňa rádiové zariadenia osobitne navrhnuté na používanie v civilných celulárnych rádiokomunikačných systémoch. Poznámka: 5A001.b.3. nezahŕňa zariadenia navrhnuté na prevádzku pri výstupnom výkone najviac 1 W. 4. ak sú to rádiové zariadenia používajúce modulovacie techniky ultraširokého pásma, ktoré majú užívateľsky programovateľné kódy združovania kanálov, scramblovacie kódy alebo identifikačné kódy sietí s niektorou z týchto vlastností: a. šírka pásma je najmenej 500 MHz, alebo b. „frakčná šírka pásma“ je najmenej 20 %; 5. ak sú to digitálne riadené rádiové prijímače vyznačujúce sa všetkými týmito vlastnosťami: a. viac ako 1 000 kanálov; b. „doba prepínania frekvencií“ menej ako 1 ms; c. automatické vyhľadávanie alebo skenovanie časti elektromagnetického spektra, a d. identifikácia prijímaných signálov alebo typu vysielača, alebo Poznámka: 5A001.b.5. nezahŕňa rádiové zariadenia osobitne navrhnuté na používanie v celulárnych rádiokomunikačných systémoch na civilné použitie. 6. využívajú funkcie digitálneho „spracovania signálu“ tak, aby sa dosiahlo „kódovanie hlasu“ rýchlosťou nižšou ako 2 400 bit/s. Technické poznámky: 1. Pre „kódovanie hlasu“ pri rozličných rýchlostiach sa 5A001.b.6 uplatňuje na „kódovanie hlasu“ pri súvislej reči. 2. Na účely 5A001.b.6 sa „kódovanie hlasu“ vymedzuje ako technika na zaznamenávanie vzoriek ľudského hlasu, ktoré sa potom konvertujú na digitálny signál, pričom sa zohľadňujú osobitné vlastnosti ľudskej reči. c. komunikačné káble z optických vlákien, optické vlákna a príslušenstvo: 1. optické vlákna dlhšie ako 500 m, o ktorých výrobca uvádza, že sú schopné odolávať v „dôkaznej skúške“ namáhaniu ťahom najmenej 2 x 109 N/m2; Technická poznámka: „dôkazná skúška“: priame alebo nepriame skúšanie vo výrobe metódou skríningu, kedy sa dynamicky aplikuje predpísaná pevnosť v ťahu na 0,5 až 3 m dĺžky vlákna pri rýchlosti chodu 2 až 5 m/s pri prechode navijakmi o priemere približne 150 mm. Teplota prostredia je nominálnych 293 K (20 °C) a relatívna vlhkosť je 40 %. Na vykonanie dôkaznej skúšky sa môžu použiť aj rovnocenné vnútroštátne normy. 2. káble z optických vlákien a príslušenstvo navrhnuté pre použitie pod vodou; Poznámka: 5A001.c.2. nezahŕňa štandardné telekomunikačné káble a príslušenstvo na civilné použitie. Dôležité upozornenie 1: Pre podmorské spojovacie káble a ich konektory pozri 8A002.a.3. Dôležité upozornenie 2: K trupovým priechodkám alebo konkektorom z vláknovej optiky pozri 8A002.c. d. „elektronicky riaditeľné fázované anténové sústavy“ pracujúce nad 31,8 GHz; Poznámka: 5A001.d. nezahŕňa „elektronicky riaditeľné fázované anténové sústavy“ pre pristávacie systémy s prístrojmi vyhovujúcimi normám ICAO pre mikrovlnové pristávacie systémy (MLS). e. zameriavacie rádiové zariadenia vrátane ich osobitne navrhnutých súčastí, pracujúce na frekvenciách nad 30 MHz a vyznačujúce sa všetkými týmito vlastnosťami : 1. „okamžitá šírka pásma“ 10 MHz alebo viac, a 2. schopné zistiť okamžitý smer (LOB) nespolupracujúcich rádiových vysielačov s trvaním signálu kratším ako 1 ms; f. elektronické rušiace zariadenia vrátane ich osobitne navrhnutých súčastí, osobitne navrhnuté alebo upravené na zámerné alebo selektívne rušenie, odmietanie, obmedzenie, znehodnocovanie alebo mätenie mobilných telekomunikačných služieb, ktoré vykonávajú niektorú z týchto funkcií: 1. simulujú funkcie zariadenia rádiovej prístupovej siete (RAN); 2. zisťujú a využívajú osobitné vlastnosti použitého mobilného telekomunikačného protokolu (napr. GSM), alebo 3. využívajú osobitné vlastnosti použitého mobilného telekomunikačného protokolu (napr. GSM); Dôležité upozornenie: K elektronickým rušiacim zariadeniam GNSS pozri kontroly vojenských tovarov. g. systémy alebo zariadenia pasívnej ucelenej lokalizácie (PCL) určené na detekciu a sledovanie pohyblivých objektov meraním odrazov rádiových vĺn vysielaných neradarovými vysielačmi do vonkajšieho prostredia; Technická poznámka: Neradarové vysielače môžu zahŕňať základné stanice pre komerčné rádiové a televízne vysielanie alebo mobilnú komunikáciu. Poznámka: 5A001.g. nezahŕňa žiadne z nasledujúcich zariadení: a. rádiové astronomické zariadenia, alebo b. systémy alebo zariadenia, ktoré si vyžadujú rádiové vysielanie z cieľa. h. elektronické zariadenia navrhnuté alebo upravené na predčasnú aktiváciu rádiovo ovládaných improvizovaných výbušných zariadení (RCIED) alebo na zabránenie ich spustenia. DÔLEŽITÉ UPOZORNENIE: POZRI TIEŽ KONTROLY VOJENSKÝCH TOVAROV. | 5A002 | Systémy „informačnej ochrany“, ich zariadenia a súčasti: a. Systémy, zariadenia, aplikačno-špecifické „elektronické montážne celky“, moduly a integrované obvody na „zabezpečenie informácií“ a iné pre ne navrhnuté súčasti: Dôležité upozornenie: Ku kontrole prijímacích zariadení globálnych navigačných satelitných systémov (GNSS) obsahujúcich alebo používajúcich dekódovanie (napr. GPS alebo GLONASS) pozri 7A005. 1. navrhnuté alebo upravené na používanie „kryptografie“ s použitím digitálnych techník vykonávajúcich niektorú kryptografickú funkciu okrem overovania alebo digitálneho podpisu, ktoré sa vyznačujú niektorou z týchto charakteristík: Technické poznámky: 1. Funkcie overovania a digitálneho podpisu obsahujú aj pridruženú funkciu správy kľúčov. 2. Overovanie zahŕňa všetky aspekty riadenia prístupu všade tam, kde neexistuje šifrovanie súborov alebo textu okrem prípadov priamej súvislosti s ochranou hesiel, osobných identifikačných čísiel (PIN) alebo podobných údajov na zabránenie neoprávneného prístupu. 3. „Kryptografia“ nezahŕňa techniky komprimovania alebo kódovania „pevne stanovených“ údajov. Poznámka: 5A002.a.1. zahŕňa zariadenia navrhnuté alebo upravené na používanie „kryptografie“ využívajúcej analógové princípy, ak sa používajú spolu s digitálnou technikou. a. „symetrický algoritmus“ s použitím kľúča dĺžky viac ako 56 bitov, alebo b. „asymetrický algoritmus“ tam, kde je bezpečnosť algoritmu založená na niektorej z týchto vlastností: 1. faktorizácia celých čísel nad 512 bitov (napr. RSA); 2. výpočet diskrétnych algoritmov v multiplikatívnej skupine konečného poľa veľkosti nad 512 bitov (napr. Diffie-Hellman v Z/pZ), alebo 3. diskrétne logaritmy nad 112 bitov v inej skupine, než sú uvedené v 5A002.a.1.b.2. (napr. Diffie-Hellman na eliptickej krivke); 2. navrhnuté alebo upravené tak, aby vykonávali dešifrovacie funkcie; 3. nepoužíva sa; 4. osobitne navrhnuté alebo upravené na zníženie vyrovnávacích emanácií signálov nesúcich informácie nad rámec toho, čo je nevyhnutné z hľadiska noriem zdravia, bezpečnosti alebo elektromagnetickej interferencie; 5. navrhnuté alebo upravené tak, aby používali šifrovacie techniky na vytvorenie rozptylového kódu pre systémy s „rozprestretým spektrom“ iné ako uvedené v 5A002.a.6. vrátane skokového kódu pre systémy s „frekvenčným skákaním“; 6. navrhnuté alebo upravené tak, aby používali šifrovacie techniky na vytvorenie kódu na združovanie kanálov, scramblovacích alebo identifikačných kódov sietí pre systémy používajúce techniky modulácie s ultraširokým pásmom, a ktoré majú jednu z týchto vlastností: a. šírka pásma je najmenej 500 MHz, alebo b. „frakčná šírka pásma“ je najmenej 20 %; 7. nešifrovacie bezpečnostné systémy a zariadenia informačných a komunikačných technológií (IKT) ohodnotené stupňom bezpečnosti vyšším ako EAL-6 (evaluation assurance level – vyhodnotená úroveň bezpečnosti) v zmysle Spoločných kritérií (CC) alebo rovnocennej normy; 8. systémy komunikačných káblov navrhnuté alebo upravené tak, aby mechanickými, elektrickými alebo elektronickými prostriedkami odhaľovali tajné vniknutie do systémov; 9. navrhnuté alebo upravené na použitie „kvantovej kryptografie“. Technická poznámka: „Kvantová kryptografia“ je známa aj ako distribúcia kvantového kľúča (QKD). Poznámka: 5A002 nezahŕňa žiadne: a. „personalizované inteligentné karty“: 1. ktorých šifrovacia schopnosť je obmedzená na používanie v zariadeniach alebo systémoch vyňatých spod kontroly v zmysle bodov b. až g. tejto poznámky, alebo 2. určené pre používanie širokou verejnosťou, ak šifrovacia schopnosť nie je prístupná užívateľom a je osobitne navrhnutá a obmedzená tak, aby umožňovala ochranu v nej uložených osobných údajov. Dôležité upozornenie: Ak má „personalizovaná inteligentná karta“ viac funkcií, potom sa kontrolný status každej funkcie hodnotí samostatne. b. prijímacie zariadenia pre rozhlasové vysielanie, vysielanie účastníckej televízie alebo podobné vysielanie pre obmedzené publikum zákazníckeho typu bez digitálneho kódovania okrem prípadov, kedy sa používa výhradne na vysielanie fakturačných alebo s programom súvisiacich informácií späť k poskytovateľom vysielania; c. zariadenia, ktorých šifrovacia schopnosť nie je užívateľom prístupná a ktoré sú osobitne navrhnuté a obmedzené tak, aby umožňovali niektorú z týchto možností: 1. spustenie „softvéru“ chráneného proti kopírovaniu; 2. prístup k niektorej z týchto možností: a. trvalé médiá, ktorých obsah je chránený proti kopírovaniu, alebo b. informácie uložené v zašifrovanej forme na médiách (napr. v spojení s ochranou práv duševného vlastníctva), ak sa tieto médiá ponúkajú na predaj verejnosti v identických skupinách; 3. zaistenie autorských práv pri kopírovaní audio/video údajov, alebo 4. kódovanie alebo dekódovanie na ochranu knižníc, konštrukčných atribútov alebo súvisiacich údajov na navrhovanie polovodičových zariadení alebo integrovaných obvodov; d. šifrovacie zariadenia osobitne navrhnuté a obmedzené na používanie v bankovníctve alebo na „peňažné transakcie“; Technická poznámka: „Peňažné transakcie“ v 5A002., poznámke d. zahŕňajú inkaso a úhrady cestovného alebo úverové funkcie. e. prenosné alebo mobilné rádiotelefóny na civilné použitie (napr. na použitie v komerčných civilných celulárnych rádiokomunikačných systémoch), ktoré nie sú schopné zasielať šifrované údaje priamo inému rádiotelefónu alebo zariadeniu [inému ako je zariadenie siete rádiového prístupu (RAN)] ani zasielať šifrované údaje cez zariadenia RAN [napr. cez riadiacu jednotku rádiovej siete (RNC) alebo riadiacu jednotku základňovej stanice (BSC)]; f. bezšnúrové telefónne zariadenia neschopné šifrovania bez medzifáz, ak maximálny efektívny dosah nezosilnenej bezšnúrovej činnosti (t.j. jediný nereléový skok medzi koncovou a domácou základňovou stanicou) je podľa špecifikácie výrobcu menej ako 400 m, alebo g. prenosné alebo mobilné rádiotelefóny a podobné klientské bezdrôtové zariadenia na civilné používanie, v ktorých sú implementované iba zverejnené alebo komerčné kryptografické normy (s výnimkou protipirátskych funkcií, ktoré nemusia byť zverejnené), a ktoré tiež spĺňajú ustanovenia odsekov b. až d. poznámky o kryptografii (poznámka 3 v kategórii 5 – časť 2), a ktoré boli zákazkovo upravené pre osobitné aplikácie civilného sektoru s vlastnosťami, ktoré neovplyvňujú kryptografické funkcie pôvodných neupravených prístrojov; h. zariadenia osobitne navrhnuté na obsluhu prenosných alebo mobilných rádiotelefónov a podobných klientskych bezdrôtových zariadení, ktoré spĺňajú všetky ustanovenia poznámky o kryptografii (poznámka 3 v kategórii 5 časti 2), pričom obslužné zariadenia musia spĺňať všetky nasledujúce požiadavky: 1. kryptografické funkcie obslužných zariadení sa nesmú dať ľahko prestaviť užívateľom zariadenia; 2. obslužné zariadenia sú navrhnuté na inštaláciu bez ďalšej podstatnej podpory dodávateľa, a 3. obslužné zariadenia nesmú meniť kryptografické funkcie zariadenia, ktorému slúžia; i. bezdrôtové zariadenia „osobnej siete", v ktorých sú implementované iba zverejnené alebo komerčné kryptografické normy, a v ktorých je šifrovacia schopnosť obmedzená na menovitý prevádzkový rozsah nepresahujúci 30 metrov podľa špecifikácií výrobcu. | 5B001 | Telekomunikačné skúšobné, kontrolné a výrobné zariadenia, ich súčasti a príslušenstvo: a. zariadenia a ich osobitne navrhnuté súčasti a príslušenstvo, osobitne navrhnuté na „vývoj“, „výrobu“ alebo „používanie“ zariadení uvedených v bode 5A001; Poznámka: 5B001.a. nezahŕňa charakterizačné zariadenie optických vlákien. b. zariadenia a osobitne pre ne navrhnuté súčasti alebo príslušenstvo, osobitne navrhnuté na „vývoj“ niektorého z týchto prepájacích alebo prenosových telekomunikačných zariadení: 1. zariadenia využívajúce digitálne techniky navrhnuté tak, aby pracovali pri „celkovej rýchlosti digitálneho prenosu“ viac ako 15 Gbit/s; Technická poznámka: Pri prepájačoch sa „celková rýchlosť digitálneho prenosu“ meria na najrýchlejšom porte alebo linke. 2. zariadenie využívajúce „laser“ a vyznačujúce sa niektorou z týchto charakteristík: a. vlnová dĺžka prenosu viac ako 1750 nm; b. vykonáva „optické zosilňovanie“ použitím zosilňovačov z fluoridových vlákien dotovaných prazeodýmom (PDFFA); c. používa techniky koherentného optického prenosu alebo koherentnej optickej detekcie (tiež známe ako optické heterodynové alebo homodynové techniky), alebo d. zariadenie používajúce analógové techniky a majúce šírku pásma viac ako 2,5 GHz; Poznámka: 5B001.b.2.d. nezahŕňa zariadenia osobitne navrhnuté na „vývoj“ komerčných televíznych systémov. 3. zariadenie používajúce „optické prepájanie“, 4. rádiové zariadenie používajúce techniky kvadratúrnej amplitúdovej modulácie (QAM) nad úrovňou 256, alebo 5. zariadenia používajúce „signalizáciu spoločným kanálom“, ktoré pracujú v nezdruženom režime prevádzky. | 5B002 | Skúšobné, kontrolné a „výrobné“ zariadenia „informačnej ochrany“: a. zariadenia osobitne navrhnuté na „vývoj“ alebo „výrobu“ zariadení uvedených v 5A002 alebo 5B002.b.; b. meracie zariadenia osobitne navrhnuté na vyhodnocovanie a overovanie platnosti funkcií „informačnej ochrany“ zariadení uvedených v 5A002 alebo „softvéru“ uvedeného v 5D002.a. alebo 5D002.c. | 5D001 | Nasledujúci „softvér“: a. „softvér“ špeciálne navrhnutý alebo upravený na „vývoj“, „výrobu“ alebo „používanie“ zariadení, funkcií alebo vlastností uvedených v 5A001; b. „softvér“ osobitne navrhnutý alebo upravený na podporu „technológie“ uvedenej v 5E001; c. špecifický „softvér“ osobitne navrhnutý alebo upravený tak, aby poskytoval charakteristiky, funkcie alebo vlastnosti zariadení uvedených v 5A001 a 5B001; d. „softvér“ osobitne navrhnutý alebo upravený na „vývoj“ niektorého z týchto prenosových alebo prepájacích telekomunikačných zariadení: 1. zariadenia využívajúce digitálne techniky navrhnuté tak, aby pracovali pri „celkovej rýchlosti digitálneho prenosu“ viac ako 15 Gbit/s; Technická poznámka: Pri prepájačoch sa „celková rýchlosť digitálneho prenosu“ meria na najrýchlejšom porte alebo linke. 2. zariadenie využívajúce „laser“ a vyznačujúce sa niektorou z týchto charakteristík: a. vlnová dĺžka prenosu viac ako 1 750 nm, alebo b. zariadenie používajúce analógové techniky a majúce šírku pásma viac ako 2,5 GHz; Poznámka: 5D001.d.2.b. nezahŕňa „softvér“ osobitne navrhnutý alebo upravený na „vývoj“ komerčných televíznych systémov. 3. zariadenie používajúce „optické prepájanie“, alebo 4. rádiové zariadenie používajúce techniky kvadratúrnej amplitúdovej modulácie (QAM) nad úrovňou 256. | 5D002 | Nasledujúci „softvér“: a. „softvér“ osobitne navrhnutý alebo upravený na „vývoj“, „výrobu“ alebo „používanie“ zariadení uvedených v 5A002 alebo „softvér“ uvedený v 5D002.c; b. „softvér“ osobitne navrhnutý alebo upravený na podporu „technológie“ uvedenej v 5E002; c. špecifický „softvér“: 1. „softvér“ vyznačujúci sa vlastnosťami alebo vykonávajúci alebo simulujúci funkcie zariadení uvedených v 5A002; 2. „softvér“ na certifikovanie „softvéru“ uvedeného v 5D002.c.1. Poznámka: 5D002 nezahŕňa tento „softvér“: a. „softvér“, ktorý sa požaduje na „používanie“ zariadení vyňatých spod kontroly podľa poznámky k bodu 5A002; b. „softvér“, ktorý poskytuje niektorú z funkcií zariadení vyňatých spod kontroly podľa poznámky k bodu 5A002. | 5E001 | Táto „technológia“: a. „technológia“ podľa všeobecnej poznámky k technológii na „vývoj“, „výrobu“ alebo „používanie“ (okrem prevádzky) zariadení, funkcií alebo vlastností uvedených v bode 5A001, alebo „softvér“ uvedený v bode 5D001.a.; b. špecifická „technológia“: 1. „vyžadovaná“ „technológia“ na „vývoj“ alebo „výrobu“ telekomunikačných zariadení osobitne navrhnutých na používanie na palubách satelitov; 2. „technológia“ na „vývoj“ alebo „používanie“ „laserových“ komunikačných techník schopných automaticky zisťovať a sledovať signály a udržiavať komunikáciu cez exoatmosféru alebo v podpovrchových (vodných) médiách; 3. „technológia“ na „vývoj“ digitálnych celulárnych rádiových prijímačov pre základné stanice, ktorých schopnosti príjmu umožňujúce viacpásmové, viackanálové, viacrežimové, viackódové algoritmy alebo viacprotokolovú prevádzku možno upravovať zmenami „softvéru“, 4. „technológia“ na „vývoj“ techník „rozptýleného spektra“, vrátane techník „frekvenčných skokov“. c. „technológia“ podľa všeobecnej poznámky k technológii na „vývoj“ alebo „výrobu“ niektorého z týchto zariadení: 1. zariadenia využívajúce digitálne techniky navrhnuté tak, aby pracovali pri „celkovej rýchlosti digitálneho prenosu“ viac ako 15 Gbit/s; Technická poznámka: Pri prepájačoch sa „celková rýchlosť digitálneho prenosu“ meria na najrýchlejšom porte alebo linke. 2. zariadenie využívajúce „laser“ a vyznačujúce sa niektorou z týchto charakteristík: a. vlnová dĺžka prenosu viac ako 1 750 nm; b. vykonáva „optické zosilňovanie“ použitím zosilňovačov z fluoridových vlákien dotovaných prazeodýmom (PDFFA); c. používa techniky koherentného optického prenosu alebo koherentnej optickej detekcie (tiež známe ako optické heterodynové alebo homodynové techniky); d. používa združovacie techniky delenia vlnovej dĺžky optickými nosičmi s rozostupom menším ako 100 GHz, alebo e. zariadenie používajúce analógové techniky a majúce šírku pásma viac ako 2,5 GHz; Poznámka: 5E001.c.2.e. nezahŕňa „technológiu“ na „vývoj“, alebo „výrobu“ komerčných televíznych systémov. Dôležité upozornenie: K „technológii“, „vývoju“ alebo „výrobe“ netelekomunikačných zariadení používajúcich laser pozri 6E. 3. zariadenie používajúce „optické prepájanie“, 4. Rádiové zariadenie používajúce niečo z ďalej uvedeného: a. techniky kvadratúrnej amplitúdovej modulácie (QAM) nad úrovňou 256; b. zariadenia pracujúce pri vstupných alebo výstupných frekvenciách nad 31,8 GHz, alebo Poznámka: 5E001.c.4.b. nezahŕňa „technológiu“ na „vývoj“, alebo „výrobu“ zariadení navrhnutých alebo upravených na prevádzku v ľubovoľnom frekvenčnom pásme „pridelenom od ITU“ pre rádiokomunikačné služby, ale nie pre rádiové určovanie polohy. c. zariadenia pracujúce v pásme 1,5 MHz až 87,5 MHz a využívajúce adaptívne techniky, ktoré zabezpečujú potlačenie interferujúceho signálu o viac ako 15 dB; 5. zariadenia používajúce „signalizáciu spoločným kanálom“, ktoré pracujú v nezdruženom režime prevádzky, alebo 6. mobilné zariadenia, ktoré majú všetky tieto vlastnosti: a. pracujú pri optickej vlnovej dĺžke najmenej 200 nm a najviac 400 nm, a b. sú prevádzkované ako „miestna sieť“; d. „technológia“ podľa všeobecnej poznámky k technológii na „vývoj“ alebo „výrobu“ výkonových zosilňovačov mikrovlnových monolitických integrovaných obvodov (MMIC) osobitne navrhnutých pre oblasť telekomunikácií a vyznačujúcich sa akoukoľvek z týchto charakteristík: 1. dimenzované pre prácu pri frekvenciách nad 3,2 GHz do 6 GHz vrátane a s priemerným výstupným výkonom nad 4 W (36 dBm) s „frakčnou šírkou pásma“ nad 15%; 2. dimenzované pre prácu pri frekvenciách nad 6 GHz do 16 GHz vrátane a s priemerným výstupným výkonom nad 1 W (30 dBm) s „frakčnou šírkou pásma“ nad 10 %; 3. dimenzované pre prácu pri frekvenciách nad 16 GHz do 31,8 GHz vrátane a s priemerným výstupným výkonom nad 0,8 W (29 dBm) s „relatívnou šírkou pásma“ nad 10 %; 4. dimenzované pre prácu pri frekvenciách nad 31,8 GHz do 37,5 GHz vrátane; 5. dimenzované pre prácu pri frekvenciách nad 37,5 GHz do 43,5 GHz vrátane a s priemerným výstupným výkonom nad 0,25 W (24 dBm) s „relatívnou šírkou pásma“ nad 10 %, alebo 6. dimenzované pre prácu pri frekvenciách nad 43,5 GHz; e. „technológia“ podľa všeobecnej poznámky k technológii na „vývoj“ alebo „výrobu“ elektronických zariadení a obvodov osobitne navrhnutých pre oblasť telekomunikácií, ktoré obsahujú súčasti vyrobené zo „supravodivých“ materiálov osobitne navrhnutých na prevádzku pri teplotách nižších ako je „kritická teplota“ alebo najmenej jednu zo „supravodivých“ zložiek, ktoré sa vyznačujú niektorou z týchto charakteristík: 1. prúdové spínanie pre digitálne obvody s použitím „supravodivých“ hradiel so súčinom doby oneskorenia na jedno hradlo (v sekundách) a rozptylu energie na jedno hradlo (vo wattoch) menej ako 10–14 J, alebo 2. frekvenčná selekcia pri všetkých frekvenciách s využitím rezonančných obvodov s hodnotou Q viac ako 10 000. | 5E002 | „Technológia“ podľa všeobecnej poznámky k technológii na „vývoj“,„výrobu“ alebo „používanie“ zariadení uvedených v 5A002, 5B002 alebo „softvéru“ uvedeného v 5D002.a. alebo 5D002.c. | ČASŤ B Článok 6 sa uplatňuje na nasledujúce tovary: Položka prílohy I | Opis | 0A001 | „jadrové reaktory“ a ich osobitne navrhnuté alebo upravené zariadenia a súčasti: a. „jadrové reaktory“; b. kovové nádoby alebo ich hlavné dielensky zhotovené časti vrátane hlavy nádoby reaktora pre tlakovú nádobu reaktora, osobitne navrhnuté alebo upravené tak, aby pojali aktívnu zónu „jadrového reaktora“; c. manipulačné zariadenie osobitne navrhnuté alebo upravené na vkladanie alebo vyberanie paliva v „jadrovom reaktore“; d. regulačné tyče osobitne navrhnuté alebo upravené na riadenie štiepneho procesu v „jadrovom reaktore“, ich podporné alebo závesné konštrukcie, mechanizmus pohonu tyčí a vodiace rúrky tyčí; e. tlakové rúrky osobitne navrhnuté alebo upravené tak, aby pojali palivové články a primárne chladiace médium v „jadrovom reaktore“ pri prevádzkovom tlaku vyššom ako 5,1 MPa; f. zirkóniový kov a zliatiny vo forme rúrok alebo sústav rúrok s pomerom hafnia a zirkónia menej ako 1:500 hmotnostných dielov, osobitne navrhnuté alebo upravené na používanie v „jadrovom reaktore“; g. čerpadlá pre chladiace médium osobitne navrhnuté alebo upravené na cirkuláciu primárneho chladiaceho média „jadrových reaktorov“; h. „vnútorné časti reaktorov“ osobitne navrhnuté alebo upravené na používanie v „jadrovom reaktore“ vrátane podporných stĺpov pre aktívnu zónu reaktora, palivových kanálikov, tepelných štítov, usmerňovačov toku, platní roštu aktívnej zóny reaktora a platní difúzora; Poznámka: V 0A001h. „vnútorné časti jadrovéh